Nyelai Tang Amat

Tusun Ke-5

ANTU INUNG ENGGAI DIKEMELI

JENAKA amat gamal iya. Jarang enda tuchum lelegup orang meda gamal iya. Tang enda tau diketawaka. Enda mega tau dirara, nama kebuah nyintak iya ba rekung? Enti dirara tauka diketawaka, ujan kudi deka datai. Kekadang iya tau nganu lalu ngasuh mensia pedis sereta tabin enti diketawaka. Pia mega orang ke bisi ati jai, anang sekali-kali nguji iya. Taja pia sida enda ngachau orang enti orang nya enda  ngachau sereta mejal sida. Gali di tisi sida dia pan kitai, enda mih sida nemu nganu sereta ngachau. Diketawa tauka dikemelika iya ke enggai. Nya mih siti ari penyelai raban pengaruh ti benama Antu Inung tu. Penyelai iya suah ngalitka ati mensia. Suah mega sida nyadi buah mulut mensia mayuh.

Mayuh tangkai jerita pasal tujuh iti bansa pengaruh ti digela Antu Inung tu. Sekeda enda tentu ulih dikeingatka Lawang anak Ajie. Kenu ku iya pekara ti dikeingatka iya, raban pengaruh tujuh bansa tu endang ari jeman kelia disimpan aki ini nyentuk ke apai iya Ajie ba lanji di sadau. Iya dibungkus sida dalam guni. Lebuh sida lepas sida nyadi Antu Inung. Iya lepas kediri lebuh maya menua bisi charut. Suah mega sida dilepaska orang bukai diasuh Lawang empu. Maya menua siga sereta charut bisi munsuh sida tu selalu dipeda mensia mayuh ayan di kandang menua Batang Pasai. Enti iya bisi dipeda ayan, sigi bisi munsuh. Anang enda ngadang. Tang munsuh sigi enda datai. Pemendar munsuh deka ngelaban anak telesak Merajaya di Pasai, biar munsuh nya tabin lalu parai tuai. Munsuh meda bala Antu Inung tu endang baka mensia baka sida empu. Sida enda nemu nya antu. Sida nyangka antu nya mih munsuh sida. Siti agi utai ke bisi didinga nyelai iya nya pasal senjata ke dikena Antu Inung ngelaban munsuh. Enti munsuh ngena senjata sangkuh enggau duku, ngena sangkuh enggau duku ga sida ngelaban munsuh nya. Enti munsuh ngena senapang, ngena senapang ga sida. Taja pia munsuh ti dipantap tauka ditumbuk bala Antu Inung nadai parai tekala nya. Kebuah pia laban tumbuk iya enda kena tubuh mensia. Semina baju tauka tanchut munsuh aja ke charik. Pia mega enti orang nya ngena senapang deka nimbak sida. Sida mega nemu nimbak munyi letup senapang munsuh nya mega. Taja pia nadai kala ga meda bangkai munsuh ti kena timbak sida tu. Munsuh endang nyangka sida tu munsuh sida lalu sigi benapat-inat ngelaban. Tang ni dih alah laban sida. Iya ga endang antu. Nadai orang ulih beperang ngelaban antu enti iya ukai Petara.

NYAUP MAYA MENUA BISI PENYARUT

Suah mega sida tu endang dilepaska Lawang empu enti iya ngasaika menua bisi charut laban munsuh. Kala mega iya ngasuh orang bukai ngelepaska sida tu. Maya ngelepaska sida tu, enda ibuh ngena piring enti ukai maya orang begawai.  Tang enti ngena piring nadai ga salah. Nya manah agi. Seiti ari chara nya baka tu: bungkuska bekal beras tujuh leka, garam, sirih, semakau enggau daun ruku. Semua utai tu tadi tau diengkah ba sadau. Udah nya silakka atap sesingkap ba senentang lanji ti endur nyimpan pengaruh nya tadi. Udah nya orang ke ngelepaska iya tau besampi.

“Nyah…, tu mih bekal kita. Perening iching bala anak telesak kitai. Peda tela jaga kemataka anak telesak sereta kaban belayan Merajaya di serata menua  Batang Pasai tu,” pia ku sekeda leka sampi orang ti ngelapaska Antu Inung nya.

Enti iya ayan ba mua mensia, gamal seiku ari bala sida nya ngambi gamal orang ke ngelepaska sida tu. Pia mega enti iya ayan ba kandang menua nya orang dia bisi penyalah tauka menua nya bisi munsuh deka ngachau mensia dia. Reti nya orang bisi buya penti pemali sida. Sekeda ari penti pemali tauka pengawa ti enda tau dikereja orang Pasai maya Antu Inung nya udah dilepaska iya nya baka: mensia mayuh enda tau makai buah tauka kantuk lengkan. Kulat burak ukai semina enda tau diempa tang enda mega tau dibai ke dalam rumah. Kelimpah ari nya, mensia mayuh mega ditangkan enda tau betikau ngena sumbuk empasan, kechala tauka nama-nama utai tumbuh. Kenu ku sida ke tuai, enti orang bisi buya ngereja utai tu, bala Antu Inung nya deka nunda ulah orang nya. Kekadang kala ga bala nembiak enda ingatka pesan sida ke tuai lalu begagai betikau ngena sumbuk empasan. Malam nya ditumbuk sida mih orang nya. Tang enda ga telih. Semina baju ti dikena iya nya ga charik kena sangkuh. Taja enda kena, geli ga orang. Reti nya iya ngerau sereta ngenakutka orang nya.

Kelmpah ari nya, mensia mayuh mega ditagang nikau utai ke dalam rumah tauka perabung. Sema enti utai tu dikereja orang, Antu Inung deka datai nunda pengawa orang nya. Sida mega deka ayan laban saru dikumbai iya munsuh. Malam nya kala mensia ba rumah panjai enda masuk tinduk dikeduan bala Antu Inung tu ti semalam-malam nikauka batu enggau kayu ngagai perabung. Sida ke indu-indu mayuh ke enda ulih teanjungka kemi diri empu maya antu nya ngerau.

ENDA TAU NGELANGGAR PENTI PEMALI

Suah mega bala Antu Inung tu bepansa enggau enggau orang di tengah jalai, enti orang bisi buya ngelanggar pemali iya. Sekali Ajie, apai Lawang tekenyit bendar meda siku orang ngena baju burung sereta bersirat panjai. Keterubah dikumbai iya munsuh. Berumban iya ngambi ilang dikena ngetanka diri kenu ku jaku. Tang lebuh iya deka nentuka utai ke dipeda iya nya, orang nya tadi pan lalu lesap nadai dipeda agi. Oh.. tentu iya nya Antu Inung. Nama kebuah iya ayan? Munsuh nadai ga didinga ngalahka menua Pasai tu. Tentu Lawang tu bisi buya makai buah lengkan tauka kulat burak, ku Ajie bejaku kediri. Hari siti Lawang datai betemu enggau apai iya di Sungai Sebentik.

“Nama pengawa dek di ulu din kemari, Lawang? Kada enda bisi makai buah lengkan dek?” ku Ajie nanya anak iya. Lawang tuchum-tuchum lelegup. Iya nemu-nemu dalam ati. Tentu sida di menua bisi digerau Antu Inung.

“Bisi sida ayan, apai?” ku Lawang.

“Bisi betemu enggau aku sida lemai kemari.  Ukai semina ayan aja. Sida bisi ngerau bala indai dek malam tadi. Ambis  dinding kitai bumbus direjang sida ngena sangkuh,”  ku Ajie.

“Nya mih…  Nyau tekelanjur jari nyengkau buah lengkan dibai bala bakih,” ku Lawang.

“Patut mih sida ayan. Aku sigi nemu-nemu dalam ati, dek sigi bisi ngelanggar pemali iya. Ke agi-agi ila anang sekalai dek nguji makai buah lengkan, Lawang,”  ku Ajie lalu nangkan anak-anak iya.

Tudah Lawang enda memunyi sambil mikirka utai ti nyelai nya. Enda iya ngadang bala Antu Inung  bisi ngerau bala indai iya. Baka ni Antu Inung nya nemu aku ngenchuri makai buah lengkan di ulu din? Alit ati iya bepikirka pekara nya. Enda ga iya ngadang Antu Inung ke di sadau sida ba Sungai Sebintek nya nemu pasal pengawa iya di ulu Sungai Mengkikik ti enda kurang ari lima puluh batu ari rumah panjai sida. Berengkah ari sehari nya Lawang enda agi berani nguji makai buah tauka kantuk lengkan. Pia mega nyentukka parai iya sigi enda berani ngelanggar pemali Antu Inung ti dikembuan iya nya.

Lebuh dipeda ayan gamal sida tu endang baka mensia, besirat sereta bebaju burung baka gamal Lawang tauka bala kaban balayan iya. Reti nya sida tu sengaja dilepaska Lawang tauka kaban belayan iya empu.  Orang enda takut laban orang nemu nya sigi Antu Inung. Sida enda ngachau orang. Semina iya nguji sekalika orang nya ngelaban iya tauka enda. Enti orang nya enda ngelaban sida, nemu sida nya. Orang nya ukai munsuh. Kekadang sida nemu beduan sereta ngerau orang ga kena sida nguji orang. Sema enti orang nya nemu diri digerau sereta dikeduan Antu Inung, sida deka besampi madahka diri ukai munsuh tang peturun Merajaya. Tekala nya sida  lesap lalu enda agi beduan orang nya.  Taja pia kala mega sida ke indu-indu ke buyan kesal ati enti nemu sida bisi ayan.

“Nya mih, peda tak redak-redak kantuk entekai kami ba umai dia. Kumbai aku diempa jelu ukai ga bekau nya bekau kaki jelu. Bekau kaki mensia ti bisi ayan ba tanah dia. Kada enda munsuh dih…,” ku Indai Asun madahka bala sida ke betugung ba ruai Lawang.

“Dini bisi munsuh diatu! Berapa iku kitai serumah tu ti udah mati laban munsuh ku kita dih?,” ku Apai Juing nimbal Indai Asun.

(Cherita tu ditusi Niang  Lawang Anak Ajie ba Rumah Gereman taun 2003)

Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual) ujan nyala nya endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi.

(Betampung ba Tusun Ke-5  minggu nyin ila)

Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama Batu Kudi Nyabak enggau Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu.

Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai “misteri” di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinya” aku deka datai ba endur kita nya.

Oleh HARRY USUP UMBAR

See author's posts


1,151 graduan UiTM terima penganugerahan ijazah, diploma pelbagai bidang

KOTA SAMARAHAN: Istiadat Konvokesyen Universiti Teknologi MARA (UiTM) Cawangan Sarawak kali ke-96 menyaksikan seramai 1,151 graduan berjaya menerima sijil penganugerahan ijazah dan diploma dalam bidang masing-masing.Pro Canselor UiTM Tan Sri Dato Zarinah Anwar berkata Istiadat penganugerahan ini juga merupakan suatu penghargaan kepada ibu bapa yang telah banyak berkorban di dalam usaha mendidik anak-anak sehingga mencapai kejayaan ke tahap ini.“Pada masa sama, penghargaan juga diberikan kepada para pensyarah dan pentadbir Universiti yang telah mencurahkan ilmu serta menyalurkan keprihatinan bagi memastikan kejayaan para graduan,” katanya pada Istiadat Konvokesyen UiTM Cawangan Sarawak kali ke-96 di Dewan Jubli di sini, hari ini.Beliau berkata, sebagai institusi Pendidikan tinggi berteraskan kecemerlangan, UiTM sentiasa komited menyambut kementerian untuk melahirkan graduan serta tenaga kerja profesional dan usahawan Bumiputera yang berjaya di samping mampu bersaing, baik dalam mahupun di luar negara.Jelasnya, UiTM telah mengambil beberapa langkah bagi memperkasakan graduannya dengan pengalaman dan kemahiran yang diperlukan.Antaranya, perjanjian persefahaman dengan pelbagai agensi kerajaan, pihak industri dan rakan strategik.

“Ini bertujuan mempertingkatkan perkongsian kepakaran dan kualiti pembelajaran serta menyediakan para graduan dengan realiti dunia pekerjaan.“Para graduan perlu mengenalpasti jurang kemahiran dan melengkapkan diri dengan kompetensi yang diperlukan supaya potensi sebenar seseorang graduan itu dapat direalisasikan,” katanya.

Oleh NICKELYSON LAKUN

See author's posts


Bintulu Port sumbang CSR bagi pembelian kontena untuk bilik operasi bomba sukarela Pulau Bruit

DARO: Bintulu Port Holdings Berhad (BPHB) menyumbang dalam bentuk kewangan untuk pembelian sebuah kontena berharga RM21,300 termasuk kos pengangkutan untuk bilik operasi pasukan bomba sukarela (PBS) Pulau Bruit.

Pengerusi PBS Pulau Bruit, Raduan Serap berkata sumbangan BPHB adalah bernilai RM10,000 sebagai tanggungjawab sosial korporat (CSR) dan bekas Ahli Parlimen Igan Dato Sri Wahab Dolah turut menyumbang RM6,300 selain sumbangan orang perseorangan.

“Usaha mencari atau membina bilik operasi untuk PBS ini telah bermula sejak 2019 lagi. Jabatan Bomba dan Penyelamat Malaysia (JBPM) turut menyumbang 10 set peralatan perlindungan peribadi (PPE) untuk keperluan anggota PBS selain jentera memadam kebakaran.

“Semua peralatan ini memerlukan tempat penyimpanan. Saya berharap ada pihak lain sudi menghulur kenderaan untuk mengangkut jentera pam bomba bagi tujuan operasi di lapangan kerana sebelum ini kami (PBS) terpaksa menyewa kenderaan untuk mengangkut jentera tersebut,” katanya dalam satu kenyataan.

Baru-baru ini operasi penyerahan pusat operasi PBS Pulau Bruit oleh BPHB disempurnakan oleh Pengarah Jabatan Bomba dan Penyelamat Negeri Sarawak, Datu Khirudin Drahman@Husaini bertempat di Kampung Betanak.

Turut hadir Ketua Zon 4 JBPM, Andy Alie, ketua balai dan pegawai kanan zon serta anggota.

Turut diadakan ialah simbolik penyerahan alat pemadam api kepada enam kampung iaitu Kampung Penipah, Tekajong, Salak Kecil, Betanak, Penyibong dan Penuai.

Sementara itu, dalam ucapan ringkasnya, Khirudin berharap pusat operasi PBS itu akan memudahkan segala aktiviti dirancang dengan lebih teratur.

“Ini termasuk perbincangan dan latihan operasi dapat dilaksanakan dengan lebih kerap bagi memantapkan pasukan,” katanya.

Untuk rekod, PBS Pulau Bruit telah terlibat dengan tujuh siri memadam kebakaran belukar di kawasan Pulau Bruit sejak 2018 dan pernah terbabit dalam operasi menyelamat dan mencari (SAR) mangsa lemas.

See author's posts


‘Pengintip’ kini berada di udara

MIRI: Sarawak menjadi negeri  pertama di Malaysia menggunakan teknologi ‘remote sensing’ iaitu penggunaan hiperspektral apabila Unit Pengesanan Udara Sarawak (SADU) secara rasminya dilancarkan di sini semalam.

Ketua Menteri, Datuk Patinggi Abang Johari Tun Openg berkata, Jabatan Hutan Sarawak (JHS) merupakan pelopor teknologi hiperspektral kerana menjadi satu-satunya agensi kerajaan di negara yang  mempunyai keupayaan dan kemahiran menggunakan sistem udara berteknologi canggih tersebut.

“Ini adalah selari dengan visi dan misi Kerajaan Sarawak untuk mencapai ‘world class civil service’ dalam sektor teknologi digital sekali gus menyumbang kepada inisiatif Kerajaan Digital oleh Kerajaan Sarawak melalui penjenamaan semula SADU yang kini dikenali sebagai Unit Pengesanan Udara Sarawak,” katanya.

Beliau berkata demikian pada sidang media selepas merasmikan SADU di Pangkalan Operasi Sistem Udara DA42-MPP, Hornbill Skyways Hangar di Miri, semalam.

“SADU dahulunya dikenali sebagai Unit Pembangunan Aplikasi Sistem adalah untuk membangunkan aplikasi berasaskan teknologi hiperspektral dan geospatial bagi kegunaan penyelidikan di Jabatan Hutan Sarawak selepas ditubuhkan pada 2008.

“Aplikasi yang telah dibangunkan sejak sedekad lalu ini bukan sahaja boleh diguna oleh agensi kerajaan di Sarawak, malah dapat dikembangkan ke Sabah serta Semenanjung Malaysia,” tambahnya.

Dalam pada itu, beliau menjelaskan, perubahan tersebut dilakukan selepas mengambil kira peranan dan tugasan yang semakin besar dibantu dengan pesawat DA42-MPP.

“Selain digunakan dalam misi penguatkuasaan udara dan pengurusan sumber asli negara, unit ini dijangka dapat memberi bantuan dari aspek maklumat geospatial sekiranya berlaku bencana alam seperti banjir, kebakaran hutan, pemantauan sempadan negara dan lain-lain misi kepada agensi-agensi kerajaan di Sarawak, Sabah serta Semenanjung Malaysia,” ujarnya.

Oleh Liong Chai Ling

See author's posts


RTP Semop utamakan projek jalan kampung

PULAU BRUIT: Empat lagi projek Transformasi Luar Bandar (RTP) bernilai RM940,000 dari peruntukan negeri telah siap dilaksanakan di empat buah kampung di Pulau Bruit.

Turut serta bersama Ahli Dewan Undangan Negeri (ADUN) Semop, Abdullah Saidol dalam lawatan kerja ini ialah para pegawai dari Pejabat Daerah, Jabatan Kerja Raya (JKR), Jabatan Pengaliran dan Saliran (DID), pemanca dan pemimpin-pemimpin kampung.

Menurut Abdullah, empat projek ini sebenarnya adalah sebahagian dari 33 projek RTP yang dicadangkan pada tahun 2019 untuk dilaksanakan dalam kawasan DUN  Semop pada tahun 2020.

“Tetapi ancaman pandemik Covid-19 serta Perintah Kawalan Pergerakan (PKP) telah membantut jadual kerja dan menyebabkan kelewatan sebahagian besar perlaksanaan projek-projek tersebut,” katanya ketika dihubungi pemberita untuk mengulas lawatan kerja tersebut, semalam.

Antara projek siap yang diserahkan pada semalam (Selasa) ialah bina baharu jambatan Kampung Laut Penipah bernilai RM270,000 dan naik taraf Jalan Sesco, Kampung Bruit bernilai RM250,000.

Abdullah yang juga merupakan Menteri Muda Hal Ehwal Korporat dan Unit Komunikasi Awam Sarawak (UKAS) turut menjalankan lawatan kerja ke sepuluh  tapak projek RTP baru di Pulau Bruit.

“Sepuluh tapak projek RTP menggunakan peruntukan negeri akan dilaksanakan dalam masa terdekat di 10 buah kampung di Pulau Bruit yang melibatkan peruntukan sebanyak lebih kurang RM3.1 juta.

“Tujuan lawatan kerja ke tapak-tapak cadangan projek RTP ialah untuk membuat penilaian teknikal dan perjumpaan dengan ketua-ketua masyarakat di kampung berkaitan supaya projek itu dilaksanakan benar-benar mengikut keperluan komuniti kampung.

“Sepuluh projek yang akan dilaksanakan ini nanti adalah sebahagian dari 18 projek RTP yang telah diserahkan kepada Pejabat Residen pada tahun 2020 untuk dilaksanakan pada tahun ini (2021),” ujarnya.

Antara sepuluh projek baharu yang akan dilaksanakan ialah projek naik taraf jalan dalam Kampung Hulu Semop bernilai RM450,000, naik taraf jalan dalam Kampung Betanak bernilai RM550,000 dan bina jambatan dan jalan kubur Kampung Tekajong bernilai lebih kurang RM450,000.

Ujarnya, memandangkan projek jalan utama di utara Pulau Bruit yang menempatkan tujuh perkampungan telah di tar, sebahagian besar penduduk yang berkenderaan mengharapkan supaya jalan dalam kampung dapat dinaik taraf supaya kenderaan mereka dapat masuk kampung dengan selesa dan selamat.

“Justeru, sebahagian besar peruntukan RTP sejak 3 tahun yang lepas digunakan untuk menaik taraf atau membina baru banyak jalan perhubungan dalam kampung dan rumah panjang dalam DUN Semop.

“Peruntukan RTP juga digunakan untuk  membaiki rumah ibadah dan menaik taraf kemudahan lain seperti dewan dan jeti awam,” katanya lagi.

Semasa lawatan kerja ini, Abdullah turut menerima beberapa permohonan baharu dari para pemimpin kampung untuk beberapa projek kecil dalam kampung seperti baiki peparitan, medan letak kereta dan pembinaan baru jambatan kecil dalam kampung.

Abdullah juga mengambil kesempatan untuk memberi penghargaan kepada agensi kerajaan seperti Pejabat Daerah, JKR dan DID sama ada di peringkat daerah atau bahagian yang sentiasa memberi kerjasama dan kesungguhan.

Katanya, ada sebahagian besar para pegawai terbabit terpaksa turun kerja pada hujung minggu untuk mempastikan pelbagai projek terutama di luar bandar yang dipohon wakil rakyat dapat dilaksanakan dengan segera.

Oleh EARL ANEK

See author's posts


Projek KUTS di Sarawak macam ‘London Underground’

KOTA SAMARAHAN: Sarawak menggunakan kaedah menyerupai sistem kereta api bawah tanah London atau lebih dikenali sebagai ‘tube’ dalam pelaksanaan Projek Sistem Pengangkutan Bandaraya Kuching (KUTS).

Premier Sarawak, Datuk Patinggi Tan Sri Abang Johari Tun Openg berkata ini kerana KUTS turut menggunakan laluan dipanggil laluan biru, merah dan hijau terutama bagi fasa pertama.

“Laluan Biru meliputi kawasan sepanjang 27.6 kilometer (km) dari Rembus di Kota Samarahan ke Hikmah Exchange di pusat bandar raya Kuching. Laluan merah pula sepanjang 12.3km dari Kuching Sentral ke Pending dan laluan hijau 30km dari Pending ke Damai Central di Santubong.

“Saya mula-mula mengetahui mengenai garis merah dan hijau itu apabila saya berada di London.  Apabila menggunakan pengangkutan awam di London, kami menggunakan sistem London Underground, yang mempunyai pelbagai garisan berwarna. Kini Kuching juga memilikinya, sama seperti London,” katanya.

Beliau berkata demikian pada sidang media selepas merasmikan fasa pertama projek KUTS di Tapak pembinaanya di sini, hari ini.

Terdahulu, dalam ucapannya Abang Johari berkata, bajet untuk projek KUTS itu dianggarkan

RM4 bilion hingga RM5 bilion menggunakan dana Sarawak sendiri.

Katanya, pembinaan projek itu mengambil masa kira-kira lima hingga enam tahun untuk disiapkan.

“Dalam erti kata lain, jika anda membahagikannya selama lima tahun, ini bermakna RM1 bilion setahun,” katanya.

Abang Johari berkata, dengan itu juga, Sarawak akan memiliki Sistem Transit Aliran Autonomi (ART) berkuasa hidrogen pertama di dunia.

Katanya, ART yang bakal dimiliki Sarawak itu mempunyai reka bentuk yang seakan-akan kereta api tanpa besi landasan (rel) kerana ia menggunakan roda.

Beliau turut mengimbas kenangan dan impiannya ketika kecil dahulu lagi.

Katanya, sejak di bangku sekolah lagi impiannya bagi mengubah wajah industri pengangkutan awam di Sarawak.

Menurut Abang Johari, impiannya bermula sejak menaiki bas ‘Chin Liang Long’ bernombor tujuh di Bandar Kuching suatu ketika dahulu.

“Kesemua bas yang saya naik mengeluarkan asap, dan bila naik bas itu rasa naik lori.

“Oleh sebab itu saya bayangkan, kalaulah saya diberikan peluang untuk mentadbir Sarawak, saya nak ubah pengangkutan awam yang ada di sini,” katanya.

Pada pelancaran itu, beliau turut melancarkan logo Projek KUTS, yang direka oleh Dr Atta Idrawani dari Universiti Malaysia Sarawak (Unimas).

Oleh SHAHRUL QAIZAT

Keterangan gambar:

Premier Sarawak, Datuk Patinggi Tan Sri Abang Johari Tun Openg melihat pelan projek semasa menghadiri Majlis Perasmian Projek sistem Pengangkutan Bandar Kuching Fasa 1 di Kota Samarahan hari ini. Foto:ANDRE OLIVEIRO.

See author's posts


Pelan Pemerkasaan Kepimpinan Komuniti

KUALA LUMPUR: Perdana Menteri Tan Sri Muhyiddin Yassin semalam melancarkan Pelan Pemerkasaan Kepimpinan Komuniti Rukun Tetangga 2021-2030 bagi memperkasa peranan Kawasan Rukun Tetangga (KRT) di peringkat akar umbi menerusi kerjasama kementerian dan agensi berkaitan.

Di bawah pelan itu, empat Agenda Kerja KRT diperkenalkan iaitu Agenda Kerja KRT Selamat, Agenda Kerja KRT Sihat, Agenda Kerja KRT Bersih dan Indah serta Agenda Kerja KRT Sejahtera yang bertujuan untuk meningkatkan keberkesanan inisiatif Rukun Tetangga.

Pelan itu merupakan satu daripada strategi yang telah digariskan dalam Dasar Perpaduan Negara dan Rangka Tindakan Perpaduan Negara 2021-2030.

Menjelaskan lanjut empat Agenda Kerja KRT itu, Muhyiddin berkata Agenda Kerja KRT Selamat akan digerakkan melalui Skim Rondaan Sukarela (SRS) yang berperanan untuk meronda dan mengawal mana-mana premis atau lokasi di KRT dengan kerjasama Polis Diraja Malaysia (PDRM).

Beliau berkata, Agenda Kerja KRT Sihat pula memberi penekanan kepada usaha membudayakan gaya hidup sihat dalam komuniti hasil kolaborasi bersama-sama Kementerian Kesihatan Malaysia (KKM) melalui program di bawah Agenda Nasional Malaysia Sihat.

“Ketiga, Agenda Kerja KRT Bersih dan Indah menumpukan kepada program pembersihan dan pengindahan di kawasan komuniti dengan sokongan Kementerian Pembangunan Perumahan dan Kerajaan Tempatan (KPKT) di bawah pelaksanaan Program Local Agenda 21.

“Keempat, Agenda Kerja KRT Sejahtera untuk mengenal pasti kumpulan rentan seperti ibu tunggal, golongan orang kelainan upaya, warga emas dan golongan kurang berkemampuan dan memberi bantuan melalui pelaksanaan inisiatif seperti Projek Ekonomi Rukun Tetangga dan Program Sayangi Komuniti,” katanya.

Beliau berkata demikian pada majlis pelancaran Pelan Pemerkasaan Kepimpinan Komuniti Rukun Tetangga 2021-2030 dan Anugerah Perdana Rukun Tetangga 2021 yang disiarkan secara langsung menerusi laman sesawang Kementerian Perpaduan Negara (KPN) dan Facebook KPN @PerpaduanNegara, semalam.

Muhyiddin berkata, rukun tetangga yang ditubuhkan pada 1975 adalah komponen penting komuniti dalam memastikan hasrat perpaduan negara dapat diperkukuhkan dan peranannya perlu sentiasa didukung sebagai ejen serta penggerak usaha untuk menyatupadukan rakyat.

Menurutnya, pada masa ini terdapat 8,274 KRT di seluruh negara dengan jumlah keahlian seramai 248,220 orang dan turut menyambut baik peningkatan penubuhan KRT itu kerana ia adalah petunjuk baik yang membuktikan kesedaran orang ramai terhadap kepentingan peranan rukun tetangga.

Perdana menteri berkata, cabaran yang dihadapi sejak pandemik Covid-19 melanda dunia lebih setahun lepas telah menyerlahkan kepentingan rukun tetangga dalam kalangan masyarakat dengan semua pihak menunjukkan semangat kekitaan yang tinggi dan saling membantu dalam mendukung segala usaha kerajaan memerangi wabak itu, seiring dengan semangat dan amalan ‘Kita Jaga Kita’.

“Saya berharap semangat kesukarelawanan ini dapat terus diperkasakan melalui penglibatan bersama rukun tetangga, persatuan penduduk, pertubuhan bukan kerajaan, pemimpin komuniti serta generasi muda dalam aktiviti kemasyarakatan supaya ia dapat dibudayakan dalam komuniti kita.

“Saya ingin mengajak saudara dan saudari untuk bersama-sama mengenal pasti keperluan komuniti dan menangani isu-isu sosial di kawasan setempat untuk melahirkan sebuah komuniti yang sejahtera. Marilah kita berganding bahu dan menggembleng tenaga dalam menjayakan usaha murni ini supaya negara kita dapat merealisasikan agenda perpaduan nasional,” katanya.– Bernama

See author's posts


Arab Saudi rasmi hospital unta terbesar

BURAIDAH: Emir Wilayah Qassim, Putera Dr. Faisal Bin Mishal merasmikan hospital unta terbesar di dunia di Buraidah, Arab Saudi pada Ahad lalu.

Menurut laporan AFP pada 8 Julai lalu, hospital Kumpulan Veterinar Salam akan merawat haiwan itu dan ia akan dilengkapi dengan kemudahan untuk diagnos pelbagai penyakit berkaitan dengan unta.

Menteri Alam Sekitar, Air dan Pertanian Arab Saudi, Abdulrahman Bin Abdul Mohsen Al-Fadhli turut hadir pada majlis perasmian itu.

Putera Dr Faisal kemudian menegaskan projek bernilai SR100 juta (RM114 juta) itu merupakan pencapaian kebangsaan dan telah dibangunkan dengan semangat profesionalisme yang tinggi.

Katanya, ia akan meningkatkan pembangunan kesihatan haiwan tersebut dan ubat-ubatan unta.

Tambahnya, hospital itu akan mengubah cara rawatan pelbagai penyakit yang menjangkiti unta dan ia akan memberi bantuan kesihatan kepada para pemilik haiwan tersebut.

Selepas merasmikan sebuah plak untuk hospital tersebut, Putera Dr Faisal melawat makmal khas yang mempunyai 60 peralatan dan peranti untuk mengendalikan lebih 160 analisis penyakit.

Putera Dr. Faisal itu juga melawat dewan yang menjadi tempat pemeriksaan kesihatan unta. Dewan besar itu boleh memuatkan sebanyak 144 unta pada sebarang masa.

Putera Dr. Faisal juga melawat pondok unta di kawasan yang luas dan boleh memuatkan sebanyak 4,000 haiwan itu pada satu-satu masa.

Beliau juga diberikan taklimat tentang model unit unta muda, unit rawatan rapi, unit skan tomografi berkomputer dan bilik pembedahan yang selamat.

Hospital itu dibina di kawasan seluas 70,000 meter persegi dan dilengkapi dengan banyak teknologi bagi meningkatkan pengeluaran dan penyelidikan bagi mengkaji punca pelbagai penyakit unta.

Hospital itu mempunyai ramai pakar-pakar untuk meningkatkan perkhidmatan kepada pengembala unta dan meningkatkan bilangan kelahiran haiwan tersebut.

Antara sasaran hospital itu adalah untuk melakukan perubahan dalam proses embriologi dan penyuburan secara tradisi unta-unta tersebut yang berusia antara 25 hingga 30 tahun.

Ketika ini, hospital itu berjaya membantu melahirkan tujuh ekor unta muda bagi setiap musim.

Sehingga kini, pihak hospital itu akan meningkatkan pengeluaran fetus daripada 100 kepada 700 fetus unta. – AFP

See author's posts


ORANG BERBUDI, KITA BERBAHASA

ACAP kali ungkapan ini terngiang di telinga, terutamanya dalam usaha penerapan budaya berbudi bahasa dalam kalangan masyarakat.  Sepenuhnya, peribahasa lama ini berbunyi, “orang berbudi, kita berbahasa; orang memberi, kita merasa”. Andai dibuat rujukan, peribahasa berkenaan, antara lainnya, membawa pengertian, “kebaikan yang dihulurkan kepada kita haruslah dibalas kebaikan juga” atau secara tuntasnya apa-apa juga pemberian atau perbuatan baik yang dihulurkan seseorang sewajarnya dibalas balik, sama ada dengan pemberian mahupun perbuatan baik juga.

Dalam budaya masyarakat majmuk era kini, landskap kemasyarakatan atau kehidupan bermasyarakat tidak lagi dikelompokkan mengikut ras atau bangsa, budaya serta agama.  Kebanyakan taman perumahan, sama ada yang membangun secara horizontal atau melebar, mahupun secara vertikal atau menaik, komposisi penghuninya memperlihatkan kepelbagaian dari segi kaum.  Amalan “pecah dan perintah” seperti yang diamalkan oleh penjajah dalam konteks pengasingan penempatan berdasarkan kaum, jarang-jarang lagi terkesan, khususnya di bandar-bandar raya serta kota-kota metropolitan dan megapolitan.

Situasi kehidupan sebegini sudah tentunya menuntut kesefahaman, di samping penaakulan mendalam tentang konsep “memberi dan menerima” atau give and take.  Andai dilihat secara luarannya, konsep berkenaan difahami, akan tetapi dari segi kedalamannya, masih agak goyah dan bersifat superfisial.  Amalan yang bukan sekadar terpakai dalam konteks kemasyarakatan, akan tetapi turut menerjah ke ruang lingkup profesion dan siasah.  Dengan erti kata lain, cara hidup secara holistiknya.  Hal sedemikianlah yang jarang-jarang terpancar.

Lantas apabila dilontarkan peribahasa berkenaan, kecenderungannya menjurus pada “pemberian” dalam bentuk material atau sesuatu yang nampak.  Misalnya, jiran yang menghulurkan pemberian seperti makanan atau buah-buahan, akan dibalas dengan pemberian yang serupa, tetapi berbeza dari segi cara penyediaannya atau resipinya mahupun jenisnya.  Benarkah sedemikian tafsiran yang tersirat?  Atau wujudkah “pemberian” dalam bentuk yang tidak nampak, seperti pertolongan, perkhidmatan dan sebagainya?  Adakah bentuk sebegini dianggap sebagai tanggungjawab sosial yang tidak “mengabsahkannya” untuk dikategorikan sebagai sesuatu perbuatan atau tindakan “berbahasa” seperti yang dinyatakan dalam peribahasa berkenaan?

Untuk melihat dengan lebih mendalam hal sedemikian memerlukan perungkaian maksud tersurat dan tersirat peribahasa tersebut.  Perungkaian yang menuntut penaakulan pengertian konsep “berbudi” dan “berbahasa”, di samping  “memberi” dan “merasa” (merasai). Andai dirujuk Kamus Dewan edisi keempat kata “berbudi” membawa maksud “berakal, bijaksana; berkelakuan baik, sopan; dan baik hati, pemurah” manakala “berbahasa” pula ditakrifkan sebagai “mempunyai bahasa, memakai (menggunakan) bahasa, bercakap dalam sesuatu bahasa; dan mempunyai budi bahasa yang baik, berbudi bahasa”.

Dalam konteks peribahasa ini berbudi lebih merujuk kepada takrifan “berkelakuan baik, sopan, baik hati dan pemurah” bagi istilah “berbahasa” manakala bagi istilah “berbudi” lebih mengkhusus kepada maksud “mempunyai budi bahasa yanga baik atau berbudi bahasa”.  Lantaran hal sedmikian itu, secara tuntasnya, apabila seseorang itu berkelakuan baik, bersopan, baik hati dan pemurah terhadap kita, sikap berbudi bahasa harus turut ditampilkan sebagai penterjemahan kesantunan dalam konteks hubungan dua hala.

Bagi istilah “memberi” lebih menjurus kepada perbuatan “menyampaikan sesuatu kepada seseorang (untuk disimpan, digunakan atau untuk sesuatu keperluan)” manakala “merasa” (merasai) pula menjurus kepada maksud “mengecapi atau menikmati”.  Lantaran dalam konteks ini, apabila seseorang “menyampaikan atau menyerahkan” sesuatu sebagai pemberian, kita akan dapat menikmati atau mengecapi suatu nikmat kepuasan daripada pemberian berkenaan.

Melihat secara luaran, memang bertepatan akan contoh seperti yang dinyatakan pada awal makalah ini.  Namun, jika dilihat secara lebih meluas, bentuk “pemberian” sebenarnya tidak terhad kepada sesuatu yang berbentuk material atau boleh dilihat semata-mata, akan tetapi lebih luas daripada itu.  Pemberian yang berbentuk bantuan, sokongan, nasihat, perkhidmatan, yang sama ada menerbitkan rasa kepuasan, ketenangan, mahupun memudahkan atau menyelesaikan apa-apa juga urusan atau masalah.  Oleh hal yang sedemikian, apa-apa bentuk “pemberian” secara ikhlas, sukarela serta tidak mengharapkan apa-apa balasan, wajar “disambut” atau “diterima” setidak-tidaknya dengan ucapan “terima kasih”. Usah pula, air susu dibalas dengan air tuba.

Lindungi diri, lindungi bangsa, lindungi negara!

See author's posts


Sarawak bersedia bina pusat kanser menjelang akhir tahun ini – Abang Johari

KUCHING: Kerajaan Sarawak bersedia membina sebuah pusat kanser menggunakan dana negeri menjelang akhir tahun in jika kerajaan Persekutuan bersetuju dengan cadangan tersebut, kata Premier Sarawak, Tan Sri Abang Johari Tun Openg.

Bercakap pada majlis jamuan malam Ulang Tahun ke-20 Pusat Jantung Sarawak, di sini, malam ini, beliau berkata pusat itu akan menyumbang kepada penjagaan kesihatan wilayah ini dan memenuhi keperluan pesakit kanser dari Sarawak, Sabah dan negara jiran.

“Saya tahu (untuk membina pusat itu) sangat mahal. Kerajaan negeri akan bekerjasama dengan kerajaan Persekutuan di mana kita membina bangunan yang menelan kos sekitar RM800 juta, manakala kerajaan Persekutuan menyediakan tenaga pakar dan peralatan,” katanya.

Abang Johari berkata perkara itu akan dibincangkan lebih lanjut dengan Menteri Kesihatan, Dr Zaliha Mustafa, Timbalan Menteri Kesihatan, Lukanisman Awang Sauni dan Ketua Pengarah Kesihatan, Tan Sri Dr Noor Hisham Abdullah, yang turut menghadiri majlis jamuan malam itu.

Sementara itu, Dr Zaliha memuji jabatan kesihatan Sarawak atas usahanya menggalakkan rakyat negeri itu mendapatkan suntikan dos penggalak kedua COVID-19.

Beliau berkata sebanyak 12,612 dos penggalak kedua berjaya diagihkan melalui semua pejabat kesihatan bahagian, hospital, agensi kerajaan dan fasiliti kesihatan swasta di Sarawak.

“Ini sebagai langkah meningkatkan kesiapsiagaan menghadapi kemungkinan peningkatan kes dan kematian COVID-19. Pemvaksinan akan diteruskan secara besar-besaran di seluruh Sarawak sehingga akhir bulan ini,” kata Dr Zaliha.

Mengenai Pusat Jantung Sarawak, beliau berkata pusat itu adalah contoh kisah kejayaan besar bagaimana mengubah kemudahan dalam memperluaskan rangkaian perkhidmatan untuk merawat pesakit jantung, buah pinggang dan kanser. – Bernama.

Keterangan gambar

Premier Sarawak Tan Sri Abang Johari Tun Openg menerima kunjungan hormat Menteri Kesihatan Dr Zaliha Mustafa di Dewan Undangan Negeri di Petra Jaya malam ini.

See author's posts


Penganjuran forum tingkat nilai perubatan Cina secara meluas

SIBU : Nilai perubatan Cina yang menjadi sebahagian daripada budaya dan sejarah China telah melepasi sempadan global umat manusia dan menjadi kemakmuran bersama.

Menurut Ahli Dewan Undangan Negeri (ADUN) Bukit Assek Joseph Chieng Jin Ek perubatan Cina telah diterima secara meluas oleh orang di luar China.

“Ia unik dengan sendirinya dan mempunyai sifat penyembuhan. Ia berkembang selama beribu-ribu tahun untuk menjadi perniagaan yang berjaya hari ini, dengan harta penyembuhannya untuk menyumbang kepada manusia.

“Ilmunya sedang dibangunkan selama ini dan telah diuji melalui masa untuk muncul dengan perubahan positif dan kreativiti untuk memenuhi perubahan masa,” katanya.

Beliau berkata demikian pada majlis Forum Penutupan Perubatan Cina Sedunia ke-2 yang diadakan di sebuah hotel terkemuka di sini, malam tadi.

Forum tiga hari anjuran bersama Persatuan Pakar Perubatan Tradisional Cina Sarawak (STCPA) dan Kolej Kemahiran Asia (ASC) itu dihadiri lebih 600 peserta termasuk dari China, Taiwan, Singapura, Brunei dan Malaysia.

Chieng berkata, perubatan Cina hari ini sedang digabungkan dengan teknologi perubatan moden dan berkesan dalam rawatan.

Beliau berkata pakar menggunakan kemahiran saintifik moden untuk mengembangkannya lagi, dan hari ini, ia terkenal dalam bidang perubatan kerana kebolehpercayaannya dalam bidang sains perubatan.

Rawatan, katanya, sedang dijalankan dengan perubatan Cina, akupunktur dan urutan untuk mempercepatkan pemulihan.

“Ia telah mendapat manfaat dengan gabungan perubatan Timur dan Barat. Namun, dalam perubahan dunia pembangunan dan kemahiran yang pantas, ia kini berdepan dengan cabaran.

“Teknologi moden mesti dimanfaatkan sepenuhnya untuk mengatasinya dengan menyelidik dan mendidik masyarakat untuk menyebarkannya.

“Kita mesti melindunginya dan menyebarkan budaya perubatan dan rawatan Cina untuk membolehkan ia digunakan dengan berkesan,” katanya.

Pada masa sama, Chieng menganggapnya sebagai peristiwa bersejarah.

“Bukan sahaja membantu mempromosikan perubatan Cina di luar China, sekali gus mengangkat pembangunan masa depan ubat-ubatan Cina apabila peserta jadikan forum sebagai platform untuk bertukar pandangan.

Pakar, tambahnya, telah dijemput ke acara itu untuk berkongsi pengetahuan dan pengalaman mereka dalam ujian klinikal manusia.

Antara yang hadir, Penasihat Kehormat STCPA Dato Lau Ngie Hua dan Presiden STCPA Dr Tony Kong Choon Hing.

Oleh RAIHAN OMERA KAUSAR

See author's posts


Bung Moktar mulakan tugas rasmi

KOTA KINABALU: Timbalan Ketua Menteri Sabah I merangkap Menteri Kerja Raya Datuk Seri Bung Moktar Radin semalam memulakan tugas rasmi di kementerian pagi semalam.

Beliau tiba di pejabat Kementerian Kerja Raya di sini, sebelum mengetip kad perakam waktu pada 9.57 pagi bagi memulakan tugas di kementerian itu.

Ketibaan beliau disambut oleh Pengarah Jabatan Kerja Raya Datuk Ir Richard Jomiji Kinsil bersama warga kementerian itu.

Bung Moktar kemudian diberi taklimat oleh pegawai kementerian berkenaan.

See author's posts


Istilah JKKK dikekalkan

KUCHING: Sarawak kekal menggunakan istilah Jawatankuasa Kemajuan dan Keselamatan Kampung (JKKK) bagi pengurusan kampung di negeri ini, kata Timbalan Ketua Menteri, Datuk Amar Douglas Uggah Embas.

Beliau berkata, kerajaan Perikatan Nasional (PN) memberikan kebenaran dalam menggunakan istilah itu dan meneruskan bayaran elaun pengerusi JKKK sepenuhnya.

“JKKK sekarang memainkan peranan yang besar yang dahulunya dilakukan oleh Pejabat Daerah seperti pelaksanaan Projek Transformasi Luar Bandar (RTP).

“Ketua Menteri turut mengumumkan JKKK boleh memutuskan kerja RTP di bawah peruntukan RM200,000 dilakukan melalui gotong-royong ataupun memerlukan kontraktor, mereka yang akan memilih,” jelas Uggah kepada pemberita di sini semalam.

Beliau berkata, kini JKKK juga berperanan menjadi mata pihak berkuasa.

“Jika sesuatu yang berlaku adalah luar dari kebiasaan, mereka akan tahu dan memaklumkan kepada pihak berkuasa seperti polis dan Jabatan Kesihatan.

“Mereka tidak melakukan sebarang tangkapan tetapi ditanggungjawabkan untuk membuat laporan,” kata Uggah dan menambah, JKKK adalah satu sistem yang ditubuhkan dan pelantikan adalah dilakukan oleh kerajaan negeri.

“Dahulunya, semasa kerajaan Pakatan Harapan (PH), mereka ingin menukar nama, namun kenapa harus mereka menukar nama JKKK sedangkan ia dikenali oleh setiap orang dan JKKK melakukan tugas dengan baik,” kata Uggah.

Uggah berkata, bagi pemilihan ketua kaum pula, terdapat proses yang tersendiri dan unik.

“Pada akhir proses, tapisan akan melalui pejabat daerah, pegawai residen dan akan ada jawatankuasa untuk mencadangkannya kepada Setiausaha Kerajaan Negeri,” kata Uggah.

Oleh Alexandra  Lorna

See author's posts


S’wak bakal lancar tiang pintar 5G pertama negara

RANCANGAN LANCARKAN ELAB 01… Datuk Patinggi Tan Sri Abang Johari ketika menghadiri Persidangan Ekonomi Digital Antarabangsa Sarawak (IDECS) 2022 di Pusat Konvensyen Borneo Kuching (BCCK) semalam berkata penggunaan tiang pintar itu nanti akan menjadi sebahagian daripada pembangunan projek bandar pintar. Ini juga merupakan usaha meningkatkan infrastruktur rangkaian mudah alih di Sarawak.

KUCHING: Kerajaan Sarawak merancang untuk melancarkan ELAB 01 iaitu tiang pintar 5G pertama di Malaysia.

Premier Sarawak, Datuk Patinggi Tan Sri Abang Johari Tun Openg berkata, penggunaan tiang pintar itu nanti akan menjadi sebahagian daripada pembangunan projek bandar pintar.

“Ini juga merupakan usaha meningkatkan infrastruktur rangkaian mudah alih di Sarawak,” katanya seperti dilaporkan UKAS.

Beliau berkata demikian ketika menghadiri Persidangan Ekonomi Digital Antarabangsa Sarawak (IDECS) 2022 di Pusat Konvensyen Borneo Kuching (BCCK) semalam.

Sementara itu, Abang Johari turut diberikan taklimat berhubung ELAB 01 yang bakal memudahkan pelancaran 5G di Sarawak oleh Ketua Pegawai Eksekutif Austral Techsmith, Azfar Zubri Safri.

Austral Techsmith Sdn.Bhd ialah syarikat perintis teknologi tiang pintar 5G di Malaysia yang bekerjasama dengan syarikat pembekal infrastruktur telekomunikasi untuk melaksanakan pemasangan tiang pintar ELAB 01 di seluruh negara.

Berdasarkan perkongsian itu, tiang pintar ini dilengkapi dengan inovasi penyatuan peralatan serta kelengkapan rangkaian telekomunikasi yang boleh dipasang dengan kapasiti hubungan pelbagai rangkaian 4G, 5G, penghala (router) wifi dan unit bekalan kuasa.

Zubri Safri meluangkan masa hampir 10 minit berkongsi cara ELAB 01 yang diinovasikan secara tempatan dan lebih daripada bersedia untuk menyertai pelancaran 5G di negeri ini.

“Premier berkongsi dengan saya bahawa pelancaran 5G Sarawak akan berlangsung tidak lama lagi dan Austral Techsmith rasa bangga mendirikan ELAB 01 di negeri ini, semuanya satu permulaan untuk saya serta pasukan.

“Walaupun kami tidak besar dan antara pemain baharu industri ini, tetapi semangat serta azam kami untuk mengejar dan bangkit pantas menerusi penyelidikan pembangunan boleh dilaksanakan demi kebaikan kepada masyarakat,” katanya.

Beliau turut menzahirkan keyakinan bahawa 5G akan menjadi sesuatu yang hebat untuk Sarawak.

See author's posts


Korban serangan Vienna meningkat

VIENNA : Beberapa orang terbunuh dalam serangan di Vienna, dan sekurang-kurangnya seorang penyerang masih bebas, lapor agensi berita Sputnik.

“Malangnya, beberapa orang cedera, beberapa maut,” kata Menteri Dalam Negeri Austria Karl Nehammer kepada wartawan pada Selasa pagi. “Menurut maklumat kami, sekurang-kurangnya seorang penjenayah masih bebas,” tambah menteri itu.

Terdahulu, jurucakap Kementerian Dalam Negeri Austria Harald Soros berkata sekurang-kurangnya seorang terbunuh dan beberapa yang lain, termasuk seorang pegawai polis cedera parah dalam serangan pada Isnin di Vienna, yang dilakukan di enam lokasi berbeza, termasuk berhampiran rumah ibadat di pusat bandar.

Media Austria melaporkan sehingga tujuh orang terbunuh dalam serangan tersebut.

Datuk Bandar Vienna, Michael Ludwig mengesahkan 15 yang cedera semuanya dimasukkan ke hospital, berikutan serangan di ibu negara Austria. Tujuh daripadanya mengalami kecederaan serius, kata Ludwig.

Canselor Austria Sebastian Kurz, serta Nehammer, menyebut serangan itu sebagai tindakan pengganas.

Harald Soros mengatakan di TV ORF 1 terdapat beberapa penyerang dan seorang daripadanya masih bebas.- Bernama

See author's posts


Kanak-kanak dikhuatiri lemas belum ditemui

MATU: Pencarian hari kedua seorang kanak-kanak lelaki dikhuatiri lemas apabila dipercayai tergelincir sebelum terjatuh ke dalam sungai dekat Kampung Hilir, Kuala Matu, diteruskan  7.00 pagi semalam.

Menurut Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sarawak, operasi hari kedua melibatkan Polis Diraja Malaysia (PDRM), Angkatan Pertahanan Awam Malaysia (APM), RELA dan Persatuan Bomba Sukarela Matu (PBS).

“Operasi hari kedua ini menggunakan kaedah ‘surface water rescue” dengan pencarian adalah satu kilometer ke hulu dari tempat mangsa dikatakan jatuh dan dua kilometer ke hilir Kuala Matu menuju ke laut,” katanya dalam kenyataan di sini, semalam.

Terdahulu pada Isnin, mangsa Mohamad Amirul Dedy Susanto, 11 dikatakan tergelincir dan jatuh semasa memancing di atas kapal tunda yang diletakkan di pangkalan sungai pada 4.00 petang.

“Mangsa turun memancing bersama rakannya yang hanya dikenali sebagai Ainul, 9, di kapal berkenaan, Ainul yang menyaksikan kejadian menangis dan telah memaklumkan kepada orang kampung tentang kejadian tersebut.

“Pihak bomba menerima panggilan kecemasan pada jam 4.53 petang Isnin segera melancarkan operasi mencari dan menyelamat (SAR),” jelasnya.

Tambahnya, penduduk kampung turut membantu agensi yang terlibat dalam operasi mencari sehingga jam 12 tengah malam kelmarin.

See author's posts


Serai, tumbuhan serba guna

Serai atau lebih dikenali sebagai ‘lemon grass’meluas ditanam di kawasan tropika untuk pelbagai kegunaan.

Paling banyak ditanam adalah jenis serai makan dan juga serai wangi.Serai mudah ditanam dimana-mana jenis tanah kecuali kawasan berpaya atau berair.

Ia adalah tanaman yang mudah tumbuh, tidak memerlukan penjagaan yang rapi.

Tumbuhan ini akan mengeluarkan rumpun daun yang banyak dan lebat daripada rizom yang padat.

Ketinggian serai boleh mencapai sehingga 1.0 hingga 1.5 meter tinggi.

Serai makan ditanam dengan tujuan untuk dimasukkan ke dalam masakan manakala serai wangi ditanam untuk mendapatkan pati yang sangat berguna untuk tujuan kesihatan.

Minyak pati tersebut digunakan bagi kegunaan luar megubati sakit perut, angin yang mengakibatkan kembung perut serta masalah hilang selera makan.

Selain itu, ia juga boleh diekstrak sebagai penghalau serangga dan nyamuk.

Dalam pada itu, serai makan tidak mempunyai apa-apa bau.

Namun, apabila serai makan tersebut dicampur ke dalam masakan ia akan menambah kesedapan juadah dengan mengeluarkan aroma seakan lemon yang lebih menyedapkan masakan teersebut.

Ia juga merupakan perencah penting dalam masakan seperti rendang, tomyam, kari dan pelbagai lagi.

Tumbuhan herba ini ditanam secara meluas di kebanyakan kawasan di Malaysia.

Penanaman serai di Malaysia adalah sangat sesuai kerana iklim dan cuaca di sini panas dan kering sepanjang tahun.

Tanaman serai ini berpotensi besar untuk dimajukan kerana permintaan terhadapnya sangat tinggi di pasaran terutama pada musim perayaan dan majlis perkahwinan.

Oleh NUR AIN OTSMAN

See author's posts


Ulangi rampasan Kota Sentosa, tamatkan era DAP

KUCHING: “Kita rampas balik Bandar Kuching dan Stampin daripada DAP!, seperti mana Wilfred Yap N12 Kota Sentosa merampas balik kerusi DAP di sini ketika PRN-12.”

Itu kata-kata semangat Pengerusi Gabungan Parti Sarawak (GPS) Datuk Patinggi Tan Sri Abang Johari Tun Openg pada majlis Pemimpin Bersama Rakyat di Aeroville, di sini malam ini.

Pada Pilihan Raya Negeri ke-12 (PRN-12) Disember lalu, Yap yang bertanding mewakili GPS menerusi Parti Rakyat Bersatu Sarawak (SUPP) berjaya mengakhiri cengkaman tiga penggal DAP.

Premier Sarawak itu berkata, berikutan kejayaan bergaya Yap itu, kini sasaran GPS-SUPP ialah untuk menambat hati pengundi di kerusi Parlimen Bandar Kuching dan Stampin.

“Kita sudah rampas Kota Sentosa, ini kali kita rampas balik Bandar Kuching dan Stampin.

“Ini kerana kita mahu membangunkan Bandar Kuching dan Stampin. Seperti di Stutong ini, selalu banjir disebabkan tanahnya rendah. Wakil rakyat Stampin (DAP) tengok saja. Tidak buat apa-apa,” katanya.

Kerusi Parlimen Bandar Kuching membabitkan saingan tiga penjuru antara calon GPS-SUPP, Eric Tay Tze Kok, calon DAP Kelvin Yii Lee Wuen (penyandang) dan calon Parti Sarawak Bersatu (PSB) Voon Lee Shan.

Kerusi Parlimen Stampin turut menyaksikan pertandingan tiga penjuru antara calon GPS-SUPP, Lo Khere Chiang, yang juga Ahli Dewan Undangan Negeri Batu Kitang, Pengerusi DAP Sarawak Chong Chieng Jen (penyandang) dan calon Parti Bumi Kenyalang (PBK) Lue Cheng Hing.

Pada majlis itu, Abang Johari mengumumkan peruntukkan RM350 juta untuk membangunkan kawasan Stampin ini.

“Nanti Lo dan Wilfred akan bersama-sama untuk melihat apa perancangan yang boleh dibuat di kawasan mereka terutamanya Stampin.

“Saya cakap saya buat, itu janji saya kepada rakyat di sini. Seperti mana Wilfred Yap mengotakan janji akan merampas kembali Kota Sentosa dari DAP, dan dia (Wilfred) berjaya.

“Itu yang kita akan lihat sekali lagi di mana calon Bandar Kuching dan calon Stampin kita (GPS) merampas balik dari DAP pada 19 November ini,” katanya.

Oleh AZREEN KERIA

See author's posts


PAS terima surat kesediaan Bersatu sertai MN

KOTA BHARU: PAS telah menerima surat daripada Presiden Bersatu Tan Sri Muhyiddin Yassin mengenai kesediaan Bersatu menyertai Muafakat Nasional (MN), kata Setiausaha Agung PAS Datuk Takiyuddin Hassan.

“Hari ini saya boleh mengesahkan Tan Sri Muhyiddin Yassin telah menjawab surat itu menyatakan kesediaan Bersatu menjadi anggota (baharu) di bawah MN.

“(Saya bagi pihak Presiden PAS) dah terima surat itu. Sahlah sekarang ini (penyertaan Bersatu ke dalam MN), cuma kita belum ada perbincangan (rasmi antara ketiga-tiga parti) setakat ini. Mungkin kita akan adakan mesyuarat (rasmi) bersama tiga parti (dalam masa terdekat),” katanya.

Menteri di Jabatan Perdana Menteri (Parlimen dan Undang-undang) itu berkata demikian kepada pemberita selepas merasmikan program Sumbangan Skim Bantuan Pelajar Parlimen Kota Bharu di sini semalam.

Mengenai Pilihan Raya Negeri (PRN) Sabah pada September ini, Takiyuddin yang juga Ahli Parlimen Kota Bharu berkata, MN masih belum memutuskan berapa jumlah kerusi yang akan ditandingi oleh parti komponen masing-masing pada pilhan raya itu.

Katanya, MN masih mempunyai masa kira-kira dua minggu untuk memuktamadkan senarai calon dan kerusi yang akan ditandingi parti-parti komponen MN dalam pilihan raya melibatkan 73 kerusi DUN itu.

Mengulas mengenai pendaftaran Perikatan Nasional (PN), Takiyuddin berkata PN masih menunggu kelulusan pendaftarannya daripada Jabatan Pendaftaran Pertubuhan dan PAS merupakan antara penaja kepada penubuhan parti PN.

Sementara itu, semasa ditanya mengenai Menteri Perusahaan Perladangan dan Komoditi Datuk Dr Mohd Khairuddin Aman Razali yang tidak menjalani kuarantin wajib 14 hari di rumah selepas pulang dari Turki, Julai lepas, Takiyuddin berkata siasatan perlu dijalankan terlebih dahulu dan jika ada kes, perlu dibawa ke mahkamah.

“Itu kita serah kepada pihak berkuasa seperti Kementerian Kesihatan (untuk buat siasatan). Kalau ada laporan polis, polis yang kena siasat. (Mohd Khairuddin perlu melalui) proses undang-undang biasa walaupun (beliau) seorang menteri,” katanya.

Mengenai program skim bantuan berkenaan, seramai 300 pelajar Tingkatan Lima dan Enam akan menerima bantuan sebanyak RM50 sebulan bermula bulan ini hingga Januari depan. – Bernama

See author's posts


Raja Perempuan Tidak Menjadi

PEMBENTUKAN dan pentadbiran kerajaan Raja Brooke bermula apabila James Brooke dilantik sebagai gabenor Sarawak pada tahun 1840. Pentadbiran beliau ini bersifat monarki yang mengikut aturan adat-adat Kesultanan Melayu.

Pemerintahan Raja Brooke ini ysng berlangsung selama 100 tahun itu, mempunyai tiga orang raja, iaitu Raja James Brooke, Raja Charles Brooke dan Raja Vyner Brooke. Dalam pemerintahan mereka ini juga tidak sunyi daripada isu penggantian.

Sejak pemerintahan Raja James Brooke, telah timbul isu penggantian. Beliau yang tidak beristeri dan tidak mempunyai anak membawa kepada persoalan siapakah yang menggantikan beliau. Malahan satu ketika, beliau menyerahkan pewarisan ini kepada seorang wanita kaya di London, iaitu Baroness Burdett-Coutts. Hal ini akhirnya berjaya diselesaikan apabila anak saudara beliau, iaitu Charles Brooke, diberi hak mewarisi takhta kerajaan Raja Brooke.

Sepanjang pemerintahan Raja Charles Brooke pula, timbul lagi isu penggantian kerana beliau tidak begitu memberi harapan kepada anak tuanya, iaitu Vyner Brooke, untuk memerintah.  Atas sebab itu, beliau mengambil pendekatan untuk melantik anak kedua beliau, iaitu Betram Brooke, sebagai Tuan Muda, dan Vyner Brooke sebagai raja. Usaha ini dilakukan oleh Raja Charles Brooke untuk mewujudkan pemerintahan bersama dua adik-beradik ini.

Semasa pemerintahan Raja Vyner Brooke pula, isu penggantian menjadi lebih serius.  Hal ini kerana ada usaha merajakan anak beliau menjadi raja tetapi tidak berjaya.

Adat Melayu

Berbicara tentang jawatan Tuan Muda ini, jawatan ini adalah sama dengan jawatan pengganti raja-raja Melayu, iaitu Raja Muda. Di Sarawak, Tuan Muda inilah yang akan menggantikan raja, jikalau raja tersebut meninggal dunia atau turun takhta kerajaan.

Masalah yang dihadapi oleh Raja Vyner Brooke dalam hal ini adalah beliau mempunyai tiga anak perempuan. Hasil perkahwinan beliau dengan Sylvia Brett telah melahirkan Leonora Margaret, Elizabeth dan Nancy Valerie.

Isteri Raja Vyner Brooke, iaitu Rani Sylvia mempunyai pemikiran berlainan tentang hal ini.  Beliau mahu jurai keturunan beliau menjadi pengganti Raja Vyner Brooke. Oleh sebab kesemua anak beliau ialah perempuan, maka mengikut adat Melayu Sarawak ketika itu, hanya lelaki sahaja boleh mengganti ayahnya.

Walaupun sudah ada peraturan yang tidak bertulis ini, tetapi masih ada perancangan untuk merajakan waris Raja Vyner Brooke dari kalangan perempuan. Orang di belakang tabir dalam percaturan ini ialah Gerard MacBryan. Beliau merupakan salah seorang pegawai kerajaan Brooke dan mempunyai hubungan rapat dengan keluarga Raja Vyner Brooke.

Tokoh Disebalik Tabir

MacBryan bersama-sama dengan Rani Sylvia merancang untuk menamakan Leonora sebagai pengganti ayahnya.  MacBryan pula individu yang opportunis dan cuba mengambil peluang daripada isu ini untuk merancang mengahwini Leonora.

Jikalau rancangan ini Berjaya, beliau berharap akan dapat mengawal Leonora dan seterusnya memerintah Sarawak di belakang tabir. Dalam hal ini, beliau cuba memujuk Datu-datu Melayu untuk menyokong rancangan beliau ini.

MacBryan maklum bahawa pertabalan seorang perempuan sebagai raja pernah berlaku dalam Kesultanan Acheh. Di Acheh, selepas tahun 1641, terdapat empat orang pemerintah perempuan. Oleh sebab itu, beliau amat yakin bahawa usahanya ini akan mendapat sokongan.

Namun demikian, halangan utama rancangan beliau ini datangnya daripada Datu Bandar Abang Abdillah. Abang Abdillah merupakan pembesar utama Sarawak dan mempunyai pengaruh besar dalam pentadbiran kerajaan Brooke.

Abang Abdillah berpegang pada prinsip bahawa penganti raja haruslah dari kalangan orang lelaki. Sebarang usaha meletak perempuan sebagai penganti raja tidak mendapat sokongan daripada beliau.

Perancangan Awal

MacBryan menggunakan tektik scheme of things dalam menjayakan usaha ini. Pada tahun 1928, beliau telah memujuk Raja Vyner Brooke untuk memberi gelaran kepada beberapa pembesar Melayu, dan menaikkan status kepimpinan Datu Bandar Abang Abdillah.

Beliau juga memujuk Raja Vyner Brooke untuk mengiktiraf kepimpinan Ong Tiang Swee sebagai pemimpin yang dihormati. Perancangan MacBryan ini berjalan lancar. Raja Vyner Brooke mendengar nasihat beliau.

Pada hari keputeraan Raja Vyner Brooke, beberapa pemimpin Melayu diberi gelaran sebagai penghormatan kepada jasa dan khidmat yang mereka curahkan. Dalam hal ini, Abang Sulaiman diberi gelaran Datu Amar, manakala Mohd Zain pula mendapat gelaran Datu Menteri.

Seorang lagi pembesar Melayu iaitu Haji Hashim pula diberi gelaran Datu Bentara. Ong Tiang Swee pula diberi pingat The Most Excellent Order of the Star of Sarawak.  Manakala Abang Abdillah pula dinaikkan status lebih tinggi dengan gelaran Datu Shahbandar.

Langkah seterusnya dilakukan oleh MacBryan membuat satu petisyen kepada Raja Vyner Brooke dalam soal penggantian raja. Rancangan ini adalah untuk membolehkan perempuan menjadi raja. Secara tidak langsung beliau berharap agar Leonora dan warisnya akan mendapat hak menggantikan ayahnya.

Beliau cuba mempengaruhi pembesar Melayu yang diberi gelaran ini untuk memujuk Raja Vyner Brooke untuk bersetuju dengan hal ini. Malangnya rancangan Mac Bryan ini gagal.  Hal ini kerana Datu Shahbandar Abang Abdillah tidak termakan umpan politik digunakan oleh MacBryan ini. Beliau seorang yang berprinsip dan telah menolak rancangan tersebut.

Pengaruh Abang Abdillah ini ke atas Raja Vyner Brooke mengatasi rancangan MacBryan.  Raja Vyner Brooke telah menyalahkan MacBryan atas pemainan politik beliau yang cuba memecah-belah pembesar Melayu ketika itu. Hal ini kerana rancangan MacBryan ini cuba melaga-lagakan pembesar Melayu dan melemahkan pengaruh Abang Abdillah.

MacBryan kemudiannya meletak jawatan dalam perkhidmatan Kerajaan Negeri Sarawak.  Beliau juga diminta oleh satu petisyen daripada pegawai pentadbir Brooke untuk tidak kembali ke Sarawak. Hal ini kerana beliau menimbulkan rasa tidak harmoni dalam kalangan pegawai-pegawai Brooke.

Beliau juga dikatakan cuba memikat Elizabeth dan kemudian anak Betram Brooke, iaitu Anne. Sikap beliau ini menyebabkan Raja Vyner Brooke akur untuk tidak membenarkan beliau untuk kembali ke Sarawak.

Percubaan Terakhir

Walaupun MacBryan gagal dalam rancangan ini dan meninggalkan Sarawak, tetapi usaha ini masih lagi belum padam. Rani Sylvia masih menyimpan harapan agar anaknya menjadi raja.  Semasa di London, Rani Sylvia telah memaklumkan kepada surat khabar di sana tentang Raja Vyner Brooke melucutkan pewarisan takhta dari adiknya, iaitu Betram Brooke.

Beliau menambah bahawa Raja Vyner Brooke bersetuju menyerahkan pewarisan kerajaan ini kepada Leonora. Ketika itu Leonora telah berkahwin dengan Kenneth Mackay.  Pasangan ini telah mendapat seorang cahaya mata lelaki bernama Simon Brooke Mackay.   Kelahiran Simon ini memberi harapan kepada Rani Sylvia untuk mengekalkan jurai keturunan beliau sebagai pemerintah Sarawak.

Sementara itu berita yang dibawa oleh Rani Sylvia ini cuba disahkan oleh pihak wartawan dengan berjumpa dengan Rani Margaret. Rani Margaret, iaitu balu kepada Raja Charles Brooke dan ibu kepada Raja Vyner Brooke, menafikan berita tersebut.

Harapan Rani Sylvia ini hidup semula apabila Anthony Brooke yang dilantik menjadi Tuan Muda telah dilucutkan jawatan tersebut. Rani Sylvia kemudiannya cuba meneruskan usaha untuk menaikkan semula Leonora atau cucunya menjadi raja.

Usaha-usaha Rani Sylvia ini terhenti apabila meletusnya Perang Dunia Kedua. Selepas Perang Dunia Kedua pula, Raja Vyner Brooke turun takhta Kerajaan Sarawak dan menyerahkan Sarawak kepada British.

Dr. Suffian Mansor ialah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Sup Ayam PKP, ringkas tetapi tetap berkhasiat

PERINTAH Kawalan Pergerakan (PKP) dan pandemik Covid-19 membuatkan semakin ramai orang memilih menghabiskan masa di rumah dengan aktiviti memasak.

Aktiviti manusia di seluruh dunia tiba-tiba berubah, termasuk kebiasaan sehari-hari seperti makan.

Jika dulu biasa berkunjung ke kedai makan dan memesan makanan untuk dihantar ke rumah, ketakutan terhadap jangkitan wabak menjadikan sesetengah orang memilih makan di rumah walaupun kelonggaran sudah diberikan ketika pelaksanaan Perintah Kawalan Pergerakan Bersyarat (PKPB) sekarang ini.

Justeru ramai yang gemar bereksperimen memasak, dari resipi mudah hinggalah yang mencabar. Satu resipi mudah untuk dimasak adalah sup ayam.  Ayuh kita belajar memasak ‘sup ayam biasa-biasa’ atau Sup Ayam PKP pada kesempatan ini.

Meski pun terlihat sederhana namun sup ayam adalah makanan yang sangat menyihatkan, apatah lagi jika digabungkan dengan sayur-sayuran.  Bukan sahaja ia senang dimasak tetapi bahan-bahannya juga mudah didapati.

Cara memasaknya juga biasa-biasa sahaja.  Masukkan potongan daging ayam ke dalam kuali berisi air mendidih dan masak hingga ayam empuk.  Kemudian masukkan potongan tomato, kentang, jagung dan bawang Bombay,  garam,  serbuk perasa dan lada.

Setelah semua bahan sudah dimasukkan,  tunggu dalam beberapa minit lagi untuk pastikan sayur sedikit layu.

Sup ayamPKP dan sayur siap untuk disajikan, anda pasti gembira menikmati masakan sendiri bersama nasi segar.  Selamat mencuba.

See author's posts


Kanada melabur dalam pengeluaran vaksin

OTTAWA: Perdana Menteri Justin Trudeau pada Selasa lalu mengumumkan pelaburan hampir AS$ 166 juta di sebuah kemudahan Ontario yang akan mampu menghasilkan berjuta-juta vaksin mRNA seperti suntikan yang digunakan untuk memerangi wabak Koronavirus.

Pelaburan dalam Resilience Biotechnologies, anak syarikat Kanada National Resilience Amerika Syarikat (AS) akan membantu Kanada menjadi kurang bergantung pada vaksin buatan asing, seperti yang berlaku semasa krisis Covid-19 semasa.

“Pembesaran Kilang Resilience Biotech di Mississauga adalah penting untuk bersiap sedia menghadapi krisis kesihatan di masa depan,” kata Trudeau pada sidang akhbar.

Kanada pada masa ini tidak mempunyai pengeluaran vaksin domestik dan bergantung pada import Pfizer-BioNTech, Moderna dan suntikan lain untuk menyuntik 38 juta penduduknya.

Menteri Perindustrian François-Philippe Champagne mengatakan pelaburan kerajaan dalam Resilience – kira-kira separuh daripada jumlah kos projek akan menyokong pengembangan tindakan perubatan untuk Covid-19 dan memperkuatkan kesiapsiagaan darurat Kanada untuk menghadapi wabak di masa depan.

Setelah pengembangan Kilang Resilience selesai pada 2024, kilang berkenaan akan dapat menghasilkan antara 112 hingga 640 juta dos vaksin setiap tahun.

Ia juga akan mewujudkan 500 pekerjaan baharu dan melancarkan rancangan Kanada untuk meningkatkan sektor pembuatan bio dan sains hayatnya.

Bagi tujuan tersebut, Ottawa memperuntukkan anggarannya yang dilancarkan pada bulan lalu sejumlah AS$ 2.2 bilion.

Kerajaan Kanada baru-baru ini memberikan dana besar untuk menyokong projek serupa daripada kumpulan lain seperti gergasi farmasi Perancis, Sanofi dan firma bioteknologi Kanada, Medicago.

Medicago sebelumnya melaporkan hasil interim positif dari ujian pertengahan tahap calon vaksin Covid-19 yang berasal daripada tumbuhan.

Loji Toronto yang diperluas di Sanofi terutamanya akan menghasilkan suntikan selesema cukup untuk semua rakyat Kanada, tetapi juga dapat diperbaiki untuk menghasilkan vaksin Koronavirus. -AFP

See author's posts


Jenazah Sarjan Simon selamat dikebumikan

SIBU: Suasana sedih dan pilu menyelubungi upacara pengebumian jenazah anggota Pasukan Gerakan Am (PGA), mendiang Sarjan Simon Laja yang maut dalam fenomena kepala air di Ulu Baram pada 3 Disember lalu.

Jenazah mendiang Simon, 47, dari Batalion PGA ke-12 di Miri, selamat disemadikan di Taman Peringatan Nirvana di sini pada 11.45 pagi, semalam.

Upacara pengembumian dijalankan dengan penuh istiadat Polis Diraja Malaysia (PDRM), dihadiri ahli keluarga, saudara-mara dan rakan taulan.

Turut hadir Timbalan Ketua Polis Negara, Datuk Seri Acryl Sani Abdullah Sani, Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Abd. Rahim Jaafar, Pesuruhjaya Polis Sarawak, Datuk Aidi Ismail, komander PGA Sarawak, Senior Asisten Komisioner Polis (SAC) Mancha Ata dan Ketua Polis Daerah, Sibu Asisten Komisioner Polis (ACP) Stanley Jonathan Ringgit.

Semasa kejadian sekitar 6.00 petang, mendiang Simon bersama seorang anggota polis bantuan yang hanya dikenali sebagai Kemian, 50, terbunuh selepas dihanyutkan oleh ‘kepala air’ semasa rondaan rutin di kawasan Saluran Saluran Gas Sabah-Sarawak (SSGP) di Sungai Melana, Long Kerangan di Ulu Baram.

Turut menyertai rondaan itu termasuk tiga pekerja Samling Timber Sdn. Bhd.

Aidi Ismail dalam satu kenyataan pada 5 Disember lalu memberitahu, semua mereka berjalan di sungai cetek sebelum tiba-tiba dihanyutkan oleh arus deras.

“Lima dari mereka berjaya menyelamatkan diri kecuali Simon dan Kemian yang didapati hilang selepas itu,” katanya.

Mayat mereka kemudian ditemui satu kilometer pada 4 Disember lalu di Sungai Layun berhampiran timbunan balak di sungai.

Mayat Simon ditemui pada 2.00 petang, sementara mayat Kemian ditemui pada 2.30 petang.

Simon yang berasal dari Sungai Berangan, Sarikei meninggalkan isterinya, Ensunie Ungat, 45, dan lima anak berusia lima hingga 24 tahun.

Oleh AKUN GIMAN

See author's posts


PM: Kerjasama GPS perlu

SELANGAU: Kerajaan Persekutuan yang kukuh dan stabil perlu dibentuk dengan kerjasama empat parti dari Sarawak yang membentuk Gabungan Parti Sarawak (GPS).

Perdana Menteri, Datuk Seri Ismail Sabri Yaakob berkata Kerajaan Persekutuan pasti tidak mampu berdiri sendiri tanpa sokongan daripada GPS.

“Apabila kerajaan stabil dibentuk, kita boleh memberi tumpuan untuk tingkatkan ekonomi kita.

“Kita sudah tidak mempunyai banyak masa untuk berfikir, buatlah keputusan tepat untuk kita memastikan kerjaaan yang dibentuk (dengan kerjasama GPS) adalah kerajaan yang mampu menjaga kepentingan rakyat,” katanya.

Beliau berkata demikian ketika berucap pada majlis perasmian Lebuh Raya Pan Borneo Sarawak, Seksyen Selangau dan Penyerahan PerantiSiswa di sini, hari ini.

Turut hadir, Premier Sarawak, Datuk Patinggi Tan Sri Abang Johari Tun Openg; Timbalan Premier Sarawak, Datuk Amar Douglas Uggah Embas; Menteri Kanan Kerja Raya, Dato Sri  Fadillah Yusof dan Menteri Komunikasi dan Multimedia, Tan Sri Annuar Musa.

Khamis lalu, Ismail Sabri menyatakan bahawa Barisan Nasional (BN) yakin dapat memenangi 112 kerusi untuk membentuk kerajaan majoriti mudah dalam Pilihan Raya Umum Ke-15 (PRU15).

GPS adalah gabungan Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP)

Ismail Sabri berkata, walaupun GPS tidak bersama BN, kedua-duanya mempunyai sejarah hubungan yang panjang.

“Kita memahami antara satu sama lain, kita memahami aspirasi rakyat Sarawak. Kita lebih memahami hubungan, yang walaupun kita berbeza sekarang ini tetapi kita masih bersama,” katanya.

Beliau berkata Ahli Parlimen GPS telah menunjukkan kesediaan mereka untuk tetap bersama dengan Ahli Parlimen BN sewaktu menjadi pembangkang selepas PRU-14  dan menyertai kerajaan yang dibentuk BN pada 2020.

“Waktu saya menjadi ketua pembangkang, GPS bersama kita. Dia tak sertai kerajaan PH (Pakatan Harapan) semasa itu. Maknanya kita tetap bersama. Bila kita bentuk kerajaan yang baru, GPS juga bersama kita, pastinya hubungan itu akan diteruskan,” katanya.

Menyentuh kenyataannya sebelum ini berhubung keyakinan untuk BN memenangi PRU-15, Ismail Sabri berkata biarpun kemenangan itu nanti hanya berdasarkan majoriti mudah namun kerajaan akan tetap stabil ekoran penguatkuasaan undang-undang lompat parti.

“Beza sekarang dengan dulu, kalau dulu majoriti mudah itu amat membahayakan kerana masih boleh lompat parti. Sekarang ini dengan akta lompat parti, selepas menang tak ada siapa pun boleh lompat parti. Kalau lompat, dia kena kosongkan kerusi dan masuk pertandingan semula,” katanya.

Ismail Sabri turut memberi jaminan, jika beliau dipilih semula sebagai Perdana Menteri selepas PRU-15 Sabtu ini, fokus Kerajaan Persekutuan terhadap pembangunan Sarawak akan terus menjadi keutamaan.

See author's posts


MARA susun semula fokus perniagaan

KOTA TINGGI: Majlis Amanah Rakyat (MARA) menerusi sayap pelaburannya, Mara Corporation (Mara Corp) kini sedang dalam usaha untuk menyusun semula fokus perniagaannya, kata Menteri Pembangunan Luar Bandar, Datuk Dr Abdul Latiff Ahmad.

Menurutnya, penyusunan itu bagi membolehkan Mara Corp terlibat dalam perniagaan strategik lain supaya dapat membantu membina kekuatan ekonomi.

Ketika ini, Abdul Latiff berkata, Mara telahpun terlibat dalam bidang aeroangkasa, salah satu bentuk perniagaan strategik yang belum diterokai oleh syarikat Bumiputera lain.

“Mara adalah satu entiti yang besar, berpengalaman dan mempunyai kakitangan yang terlatih dan sudah memberikan perkhidmatan dalam pendidikan, keusahawanan, pelaburan dan modal insan.

“Tapi untuk niaga, kita ada Mara Corp dan sekarang, kita baru nak menyusun balik fokus perniagaan supaya Mara Corp dapat membina satu kekuatan ekonomi khususnya dalam perniagaan strategik.

“Ini perlu dilakukan kerana kita tidak boleh nak masuk semua cabang perniagaan, walaupun menguntungkan. Jika ia bukan perniagaan strategik, kita akan beri kepada syarikat Bumiputera lain. Sebab itulah Mara tidak ada juga syarikat dalam bidang pembinaan,” katanya selepas Majlis Penyerahan Bas Baharu Mara Liner di Bandar Penawar, baru-baru ini.

Beliau berkata demikian ketika ditanya pemberita sama ada Mara mempunyai hasrat untuk memperluaskan cabang perniagaannya berikutan mempunyai rekod yang baik dalam beberapa cabang perniagaan yang diceburi sebelum ini.

Sementara itu, mengenai sama ada Mara turut mempunyai perancangan dan bersedia untuk mengembangkan perkhidmatan pengangkutan bas Mara Liner ke Sabah dan Sarawak, Abd Latiff berkata, itu bergantung kepada kehendak kerajaan negeri berkenaan.

“Ya, kita bersedia. Namun bergantung kepada kerajaan negeri kerana perkara ini, perlu ada kerjasama dengan kerajaan negeri.

“Tetapi, setakat ini, Sabah dan Sarawak ada perkhidmatan sendiri dan secara prinsipnya, kita juga tidak boleh bersaing dengan pengusaha lain dalam sektor ini (pengangkutan awam) kerana kita syarikat besar.

“Kalau kita bersaing, kalahlah mereka. Jadi berilah peluang kepada usahawan lain, melainkan operator tersebut merasakan ada tempat yang tidak menguntungkan…itu Mara Liner akan buat (masuk),” katanya.- Bernama

See author's posts


Pembukaan sempadan rancakkan ekonomi

MENTERI di Jabatan Perdana Menteri (Ekonomi) Datuk Seri Mustapa Mohamed (kanan) bersama Pengarah JKR Negeri Kelantan Mohd Suhaili Ismail semasa melawat ke tapak projek pembinaan Lapangan Terbang Sultan Ismail Petra semalam. • Foto BERNAMA

JELI: Pembukaan semula sempadan negara akan kembali merancakkan sektor ekonomi Malaysia dan Thailand serta meningkatkan hubungan dua hala antara kedua-dua negara, sama seperti yang berlaku sebelum penularan Covid-19.

Menteri di Jabatan Perdana Menteri (Ekonomi) Datuk Seri Mustapa Mohamed berkata keputusan kerajaan untuk membuka sempadan pada 1 April nanti amat dinantikan semua pihak khususnya mereka yang terkesan akibat pandemik tersebut.

“Kita (Malaysia) mempunyai hubungan baik dengan Thailand dari segi ekonomi dan pelancongan, keputusan pembukaan sempadan amat dinantikan.

“Kelantan mempunyai tiga pintu utama rasmi untuk keluar masuk ke Thailand iaitu di Rantau Panjang, Pengkalan Kubor dan Bukit Bunga, maka apabila sempadan dibuka ia akan meningkatkan perniagaan dan (sektor) pelancongan di bandar tersebut serta bandar berdekatan,” katanya.

Beliau berkata demikian kepada pemberita selepas Majlis Penyerahan Balai Bomba dan Penyelamat Kemahang, Tanah Merah, di sini semalam.

Turut hadir, Pengarah Jabatan Bomba dan Penyelamat Kelantan Zainal Madasin dan Pengarah Jabatan Kerja Raya Kelantan Ir Mohd Suhaili Ismail.

Perdana Menteri Datuk Seri Ismail Sabri Yaakob pada 8 Mac lepas mengumumkan Malaysia akan memasuki Fasa Peralihan Ke Endemik dan pembukaan semula sempadan negara mulai 1 April.

Ismail Sabri dilapor berkata keputusan itu dibuat setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan serta meneliti syor daripada Menteri Kuartet.

Mengulas lanjut, Ahli Parlimen Jeli itu berkata sektor perniagaan dan pelancongan dijangka memerlukan tempoh enam bulan hingga setahun untuk kembali pulih sebaik pintu sempadan negara dibuka.

“Sudah pasti kita memerlukan masa, ia tidak berlaku serta-merta perlu mengambil masa mungkin enam bulan atau setahun sebelum kembali kepada (keadaan) sebelum Covid-19,” katanya. – Bernama

See author's posts


Sejarah digelapkan

APABILA kita menjejak penulisan mengenai sejarah Sarawak, naratifnya berdasarkan kepadapenulis Barat.

Oleh itu sejarahnya hanya mengetengahkan orang Barat.

Peranan mereka ini dikarang sebagai orang penting yang dikatakan ‘mentamadunkan’ penduduk Sarawak.

Hal ini diceritakannya dengan penuh teliti dan merendahkan orang tempatan yang menentang pentadbiran atau yang tidak sependapat dengan mereka.

Oleh itu, kebanyakan naratif penulisan sejarah Sarawak ini akan berpusat pada kerajaan Brooke yang digambarkan sebagai pemerintahan penyayang dan bertamadun.

Orang tempatan yang menyokong mereka juga ditulis sebagai pengikut setia dan diwarnakan sebagai tokoh yang baik.

Walaupun ada kala dikatakan mempunyai perwatakan yang lemah.

Hal ini boleh kita lihat dengan wacana saya sebelum ini mengenai Ali Wallace yang tidak banyakditulis.

Beliau hanya dianggap sebagai orang bawahan sahaja dan membantu Alfred Wallacedalam kajian di alam Melayu. Atas sebab itu kita tidak tahu banyak mengenai Ali Wallaceterutama asal-usulnya.

Beliau ditonjol sebagai pembantu tanpa biodata yang lengkap.

Oleh itu, Ali Wallace tidaklah diketahui banyak latar belakangnya. Itu yang dimaksudkan awal tadi peranan orang tempatan tidak diberi gambaran menyeluruh dan besar dalam naratif penulisan orang Barat.

Yang menentang kerajaan Brooke pula dianggap sebagai jahat dan watak mereka digelapkan sahaja kerana melakukan kegiatan pelanunan, pemerasan dan pembuli.

Sifat-sifat ini dianggap oleh kerajaan Brooke sebagai orang tidak bertamadun dan ganas.

Ini merupakan pandangan sentrik Barat yang cuba merendahkan ketamadunan orang tempatan di Sarawak.

Ketamadunan

Masyarakat Sarawak sudah mempunyai tamadun mereka sendiri sebelum kedatanganSejarah digelapkan Brooke.

Aspek ketamadunan ini boleh dilihat daripada aspek wujudnya hubungan perdagangan dan diplomasi antarabangsa antara Sarawak dan kerajaan luar seperti dinasti-dinasti di China, kerajaan-kerajaan di India,pusat kerajaan di Tanah Jawa, Siam, Vietnam dan pusat perdagangan di Kepulauan Melayu yang lain.

Kemunculan kerajaan ini pernah dinyatakan oleh Amin Sweeny.

Hal ini dikembangkan lagi oleh Dato Sanib Said dalam memberi pentafsiran lebih mendalam mengenai kerajaan Santubong, Kalka, Samarahan dan Sadong serta Saribas.

Kajian beliau ini meyakinkan bahawa sudah ada ketamadunan di Sarawak.

Hubungan dagang yang dinyatakan tadi telah terjalin dengan baik.

Hal ini dibuktikan oleh ahli arkeologi akan penemuan tinggalan barang dagangan seperti serpihan tembikar dan wang syilling tamadun China.

Ketamadunan di Sarawak khususnya di Santubong memaparkan pula wujudnya industri peleburan bijihbesi di Bongkisam.

Sistem pentadbiran juga wujud di Sarawak dengan ada kerajaan-kerajaan pelabuhan di beberapa kawasan.

Di Kalaka sudah ada pemimpin wanita yang disebut dalam Syair Tarsilah Negeri Saribas, manakala Saribas pula sudah ada pemerintah mereka sendiri iaitu Temenggung Abdul Kadir.

Kemudian datangnya Datu Gudam menjadi pemerintah di kawasan tersebut.

Peranan dikecilkan

Hal ini mula dikaburkan pula apabila pegawai Brooke menulis mengenai sejarah Sarawak.

Mereka merendahkan budaya masyarakat tempatan.

Hal ini boleh disaksikan apabila mereka membuat naratif pertempuran Bating Meru pada 1849.

Pertempuran ini meletakkan satu garis hitam putih dalam penulis sejarah dengan heronyaadalah orang Barat dan jahatnya pula adalah orang tempatan yang dianggap lanun.

Penulis-penulis zaman Brooke banyak melakukan naratif seumpama itu termasuklah S. Baring-Gould dan C. A. Bampfylde yang menulis buku bertajuk A History of Sarawak Under Its Two White Rajahs 1839-1908.

Selain menceritakan tokoh-tokoh besar menentang Brooke sebagai mempunyai perwatakantidak baik, kedua-dua penulis ini juga pernah menyebut beberapa nama pemimpin tempatan yangmempunyai kedudukan di Sarawak.

Antara nama yang disebutkan ini ialah Indra Lila, Indra Pelawan dan Indra Wangsa.

Tiga adik beradik ini merupakan pemerintah di Sungai Lingga.

Baring-Gould dan Bampfylde mewarnakan ketiga-tiga adik beradik ini sebagai watak gelapdengan menyatakan Indra Wangsa sebagai tokoh yang menyertai lanun orang Melayu di Saribas.

Kisah ketiga-tiga tokoh ini tidak panjang dibincangkan dan tiada usaha untuk mendalamkan peranan mereka ini.

Selain itu, terdapat juga nama dua pemimpin wanita Melayu yang berusia iaitu Dang Isa danDang Ajar dibincangkan oleh kedua-dua penulis ini.

Kedua-dua wanita Melayu ini dinyatakan sebagai pemimpin utama di Lingga dan Saribas.

Mereka berdua juga hanya disentuh sedikit dalam perbincangan dan dibincang sebagai mempunyai perwatakan buruk.

Antara perkara yang disentuh oleh Baring-Gould dan Bampfylde adalah kedua-dua wanita ini sebagai pemimpin kejam dan jahat dan memiliki hamba.

Hanya sedikit pujian dilontar kepada kedua-dua wanita ini iaitu sebagai pemimpin yang beranidan akan mengetuai mana-mana usaha untuk melawan musuh mereka dari Saribas.

Keberanian kedua-dua tokoh wanita ini digambarkan dengan pakaian lelaki dengan membawa pedangdan tombak.

Dalam hal ini Dang Ajar digambarkan sebagai memikat hati ketua Kayan bernamaAkam Nipa. Namun demikian kisah Akam Nipa tidak dibincangkan panjang.

Naratif Dang Isa dan Dang Ajar juga hanya dibincangkan pendek.

Mengenai siapa mereka termasuk tiga bersaudara dan Akam Nipa masih lagi tinggalmisteri dalam sejarah Sarawak.

Secara andaian mungkin mereka ini merupakan pemerintah awal di Sarawak yang digelapkan watakmereka supaya dapat menunjukkan ketinggian peranan orang Barat untuk mentamadunkan orang Sarawak.

Watak lemah

Selain itu, beberapa lagi tokoh yang digelapkan untuk tujuan mentamadunkan orang Sarawakditunjukkan seperti Abang Kassim.

Abang Kassim ini diminta oleh Raja James Brooke menggantikan Sharif Sahap sebagai pemerintah Sadong.

Beliau diberi gelaran Datu Bandar tetapi watak beliau digelapkan sebagai seorang pemimpin lemah dan seorang yang jahat.

Seperti tokoh-tokoh lain, Abang Kassim juga tidak ada gambaran sebenar mengenaiperanan tokoh ini dan apakah berlaku kepada beliau kemudiannya.

Keadaan sama berlaku juga ke atas beberapa tokoh Bumiputera lain yang juga dihitamkanwatak mereka.

Aban Jau misalnya pernah dianggap sebagai seorang yang melakukan penghambaan danmeneruskan usaha memenggal kepala, manakala Lang Endang pula dianggap sebagai pengacau ketenteraman dan sering melanggar peraturan kerajaan Brooke.

Oleh itu sejarah Sarawak ini perlu ditulis semula menerusi kaca mata anak tempatan.

Penulisan ini boleh mengubah perspektif bahawa orang Sarawak juga mampu melakar sejarahyang gemilang.

See author's posts


Ayam ‘santapan’ pagi ular sawa

SARIKEI: Pelbagai kisah dihubungkaitkan dengan ular saban hari kedengaran di corong telinga kita.

Kali ini pula, seekor ayam telah menjadi santapan pagi ular sawa di Pusat Penjaja Nyelong.

Ketua Balai Bomba dan Penyelamat (BBP) Sarikei, PPgB Mahmudin Narudin ketika dihubungi pemberita, sebentar tadi berkongsi pengalaman perkhidmatan khas anggota bomba diseru untuk menangkap ular sawa dalam kandang ayam.

“Respons dengan panggilan kecemasan, komander operasi, PBK II Bakar Ujang dan tiga anggota sekitar 7.54 pagi tadi telah digerakkan ke lokasi.

“Ular sawa tersebut didapati telah membaham seekor ayam dalam kandang berjaya dikeluarkan dari kandang ayam dan ditangkap menggunakan alat penjerut ular,” katanya.

Pada kebiasaannya, ular sawa akan dilepaskan semula ke habitat asal yang jauh dari penempatan awam.

Oleh EARL ANEK

See author's posts


Persaingan dalam Pilihan Raya 1970

PILIHAN raya merupakan medan parti-parti politik cuba mendapat undi rakyat. Kebiasaannya akan berlaku pertandingan antara parti memerintah dengan parti pembangkang. Namun, di Melaka dalam pilihan raya kali ini, berlaku pertembungan bukan setakat antara parti memerintah dan pembangkang, tetapi antara parti-parti dalam kerajaan, iaitu Barisan Nasional (BN) dan Perikatan Nasional (PN).

Keadaan serupa pernah juga berlaku dalam pilihan raya di Sabah pada tahun lepas apabila parti komponen kerajaan bertemu antara satu dengan lain. Pertembungan di Sabah ini tidak sengit jikalau dibandingkan dengan di Melaka kerana tidak semua kerusi dalam pilihan raya di Sabah itu menyaksikan pertembungan antara mereka.

Sejarah tentang pertembungan antara sesama kompenan ini bukanlah satu yang baharu.  Situasi sedemikian pernah berlaku di Sabah pada Pilihan Raya Negeri pertama selepas merdeka pada tahun 1967. Ketika itu, komponen parti di Sabah bertembung dalam apa yang dikenali sebagai pertandingan mesra.

Di Sarawak juga, keadaan ini pernah juga berlaku antara parti kompenan dalam kerajaan.  pilihan raya 1970, adalah pilihan raya pertama menyaksikan kompenan parti kerajaan dalam Kerajaan Negeri bertembung antara mereka.

Latarbelakang Parti

Parti yang membentuk kerajaan negeri ketika itu dikenali sebagai sebuah gabungan parti tempatan, iaitu Perikatan Sarawak. Parti ini dianggotai oleh Parti Bumiputera, Pesaka Anak Sarawak (PESAKA) dan Sarawak Chinese Association (SCA).

Manakala pembangkang ketika itu ialah Sarawak National Party (SNAP) dan Sarawak United People’s Party (SUPP). Namun demikian, kedua-dua parti ini tidak membentuk pakatan melawan Perikatan Sarawak.  Atas sebab itu, mereka bertembung antara satu sama lain pada pilihan raya 1970.

Kegagalan Rundingan

Sementara itu, Perikatan Sarawak yang memerintah menampakkan persaingan antara parti kompenan dalam pilihan raya 1970. Pesaka dan Bumiputera tidak mempunyai kata sepakat dalam pengagihan kerusi. Akibatnya, kedua-dua parti ini bersaing antara satu dengan yang lain.

Pilihan raya 1970 sebenarnya pilihan raya yang tertunda. Sepatutnya pilihan raya di Sarawak ini diadakan pada tahun 1969, bersama dengan pilihan umum di Malaysia. Namun demikian, pilihan raya ini digantung kerana rusuhan kaum di Kuala Lumpur. Kerajaan mengambil keputusan menggantung pilihan raya 1969 dan diadakan semula pada tahun 1970.

Akibat daripada kegagalan rundingan pembahagian kerusi itu maka, mereka bertanding sesama sendiri di 17 kerusi Dewan Undangan Negeri (DUN). Untuk Parlimen pula, kedua-dua parti ini bertembung di enam kerusi.

SCA pula tersepit dalam masalah ini dan terpaksa juga berdepan dengan Pesaka apabila Pesaka menentang calon SCA di N26 Binatang dan P141 Bintulu. SCA dan Bumiputera pula tidak mempunyai masalah pembahagian kerusi dan tiada pertembungan antara kedua-dua parti komponen tersebut.

Apa yang peliknya, dalam pilihan raya ini adalah tindakan PESAKA meletak dua calon mereka di N31 Balingian dan N32 Oya.  Setakat ini tidak pernah dalam sejarah pilihan raya di Malaysia parti politik meletak dua calon mereka untuk bertanding satu kerusi DUN ataupun Parlimen.

Sebab mereka meletakkan dua calon ini tidak dapat dipastikan sebenarnya.  Boleh juga kita mengandaikan usaha ini adalah usaha untuk memecahkan undi pihak lawan.

Dalam pilihan raya tersebut, Pesaka menggunakan lambangnya sendiri. Manakala Bumiputera dan SCA menggunakan lambang Perikatan Sarawak. Parti-parti kompenan ini juga terpaksa berdepan pula dengan SUPP dan SNAP serta beberapa orang calon bebas pihak lawan.

Apabila pilihan raya Sarawak digantung pada tahun 1969 dan disambung semula pada tahun 1970, calon yang bertanding tidak berubah. Hanya ada dua calon yang meninggal dunia dan calon-calon tersebut telah digantikan.

Keputusan Pilihan Raya

Perlawanan antara parti dalam Perikatan Sarawak ini menghasilkan keputusan yang buntu apabila tiada satu parti mendapat majoriti kerusi. Bumiputera, SUPP dan SNAP masing-masing memperolehi 12 kerusi DUN. Manakala Pesaka hanya memenangi lapan kerusi dan SCA pula tiga kerusi.

Keputusan pilihan raya itu menunjukkan pertembungan antara parti kompenan Perikatan Sarawak itu gagal meraih kerusi majoriti dengan hanya memperoleh 23 kerusi jika dicampur kesemua kerusi yang dimenangi oleh parti-parti kompenan tersebut. Manakala SUPP dan SNAP menguasai 24 kerusi. Satu kerusi pula dimenangi oleh calon bebas.

Bagi kawsan Parlimen pula, lima kerusi dimenangi oleh Bumiputera dan dua oleh SCA. Pesaka pula hanya mendapat dua kerusi. SUPP mendapat tujuh kerusi. SNAP paling banyak memenangi kerusi Parlimen, iaitu sembilan kerusi. Satu kerusi dimenangi oleh calon bebas.

Jikalau diamati dengan lebih mendalam tentang corak pengundian dalam pilihan raya ini menunjukkan Perikatan Sarawak mampu menang dengan agak selesa jikalau tidak adanya pertembungan antara mereka. Dalam perkiraan undi dicampur antara parti-parti kompenan tersebut, mereka mampu menambah tiga kerusi. Hal ini membolehkan Perikatan Sarawak mampu membentuk kerajaan dengan majoriti mudah, iaitu 26 kerusi.

Namun demikian, keadaan ini tidak berlaku. Akhirnya membawa kepada jajaran baharu dalam politik Sarawak pada tahun tersebut.

Jajaran Baharu

Kebuntuan membentuk Kerajaan Negeri pada ketika itu membawa kepada dua jajaran yang dirancangkan. Pertama adalah jajajaran SUPP, SNAP dan PESAKA membentuk kerajaan negeri. Ketiga-tiga parti ini mampu mendapat 32 kerusi.

Rundingan antara pemimpin parti ini telah digerakkan sejak keputusan pilihan raya dibuat.  Namun demikian, tiada kata muktamat tentang pembentukan kerajaan negeri mengikut jajaran ini.

Manakala jajaran kedua pula adalah Bumiputera dan SUPP membentuk 24 kerusi.  Manakala SCA membantu menambah tiga kerusi yang membolehkan 27 kerusi menyokong jajaran baharu ini. Jajaran kedua ini lebih meyakinkan kerana  mendapat sokongan daripada Kerajaan Pusat ketika itu.

Akhirnya, jajaran kedua dipilih untuk membentuk kerajaan baharu dengan Abdul Rahman Ya’akub menjadi Ketua Menteri baharu. Pesaka kemudiannya dijemput menyertai kerajaan baharu ini. Penyertaan Pesaka mengukuhkan lagi kedudukan Kerajaan Negeri ketika itu.

Secara tuntasnya, sejarah persaingan parti politik antara parti kerajaan bukanlah satu perkara baharu. Hal ini telah melakar sejarah sejak akhir tahun 1960-an lagi. Persaingan ini membawa kepada perubahan landskap politik di Sarawak yang mematangkan kepimpinannya sehingga ke hari ini.

Dr. Suffian Mansor ialah Pengerusi Pusat Kajian Sejarah, Politik dan Hal Ehwal Antarabangsa, Fakulti Sains Sosial dan Kemanusiaan,  Universiti Kebangsaan Malaysia.

See author's posts


MTBC tidak tergesa-gesa cari pengganti Syaidatul Afifah

KONGRES Tenpin Boling Malaysia (MTBC) tidak tergesa-gesa mencari pengganti pemain wanita elit tenpin boling kebangsaan, Syaidatul Afifah Badrul Hamidi yang mengumumkan persaraannya baru-baru ini.

Setiausaha Agung MTBC Maradona Chok berkata pembatalan beberapa kejohanan antarabangsa tahun ini disebabkan pandemik COVID-19 adalah antara sebab mereka belum menemui pengganti.

Beliau bagaimanapun, percaya skuad sandaran wanita mempunyai kriteria untuk menggantikan tempat Syaidatul Afifah pada masa depan.

“Kami merasakan tidak ada keperluan segera untuk mengisi tempatnya kerana kami memiliki skuad sandaran wanita yang kuat,” katanya kepada pemberita selepas menghadiri mesyuarat dengan wakil Majlis Olimpik Malaysia (OCM) mengenai maklum balas Sukan Malaysia (Sukma) di Wisma OCM di sini hari ini.

“Lima pemain wanita dalam skuad sandaran kami bermain dengan baik dan mereka setanding dengan skuad elit, tetapi mereka perlu lebih banyak pendedahan dengan bertanding dalam lebih banyak kejohanan antarabangsa,” katanya.

Lima pemain wanita berkenaan ialah Fatin Najihah Ahmad Faik, Gillian Lim Siew Giok, Nerosha Keligit, Nora Lyana Nastasia Norkamal dan Nur Syazwani Sahar.

Awal bulan ini, Syaidatul Afifah, 29, mengumumkan persaraannya dalam sukan ini selepas 11 tahun berusaha keras membawa kejayaan buat negara, dengan alasan beliau perlukan ‘kerjaya yang lebih stabil’.

Mengenai rancangan untuk skuad elit dan sandaran, Chok berkata mereka akan menjalani ‘roll-off’ bulanan bagi memastikan mereka tetap cergas untuk pertandingan tahun depan.

Beliau berkata MTBC merancang untuk membuat penggiliran antara skuad elit dengan sandaran bagi pertandingan tahun depan yang dijangka mempunyai jadual ketat.

Mengenai mesyuarat hari ini, Chok berkata tiada acara trio dipertandingkan dalam Sukma 2020 di Johor kerana kenaikan kos untuk menganjurkan sukan itu menjadi faktor utama kepada pengecualian itu.

Bagaimanapun, beliau berharap acara itu akan dikembalikan pada edisi 2022 untuk melahirkan lebih ramai pemain muda yang berpotensi pada masa depan.

Sebelum ini, Selangor, Kedah dan Sabah menyatakan minat untuk menjadi tuan rumah bagi edisi 2022.- Bernama

See author's posts


Sokongan Belanjawan 2021 bukti kematangan Ahli Parlimen

KUALA LUMPUR: Sokongan kepada Belanjawan 2021 sehingga diluluskan di peringkat dasar semalam membuktikan kematangan Ahli Parlimen dalam membuat keputusan penting dengan meletakkan kebajikan, keselamatan nyawa dan kesejahteraan rakyat sebagai keutamaan, mendahului perkara-perkara lain, kata Tan Sri Muhyiddin Yassin.

Perdana Menteri berkata, sokongan terhadap belanjawan terbesar dan sangat penting kepada negara itu membolehkan kerajaan melaksanakan segala perancangan perbelanjaan untuk tahun depan dengan teratur dan lancar.

“Alhamdulillah, saya bersyukur kerana Belanjawan 2021 telahpun diluluskan Dewan Rakyat hari ini. Saya ingin merakamkan ucapan terima kasih kepada semua Ahli Parlimen, terutamanya Ahli Parlimen Perikatan Nasional (PN), Barisan Nasional (BN), Gabungan Parti Sarawak (GPS) dan Parti Bersatu Sabah (PBS),” katanya dalam kenyataan semalam.

Selepas dua minggu dibahas dan melalui empat hari proses penggulungan oleh setiap kementerian, Rang Undang-Undang Perbekalan 2021 (Belanjawan 2021) diluluskan di peringkat dasar semalam.

Rang undang-undang itu diluluskan dengan suara majoriti selepas permohonan beberapa Ahli Parlimen untuk undi belah bahagian tidak berjaya apabila hanya 13 ahli Parlimen yang bangun, kurang daripada jumlah diperlukan iaitu 15 orang.

Belanjawan pertama kerajaan Perikatan Nasional (PN) berkenaan dibentang Menteri Kewangan Tengku Datuk Seri Zafrul Tengku Abdul Aziz pada 6 November dan seramai 82 Ahli Parlimen terlibat dalam sesi perbahasan.

Peruntukan mencecah RM322.5 bilion dicadangkan di bawah belanjawan itu, iaitu jumlah terbesar dalam sejarah negara, bagi membantu kerajaan mendepani pandemik Covid-19 dan impaknya terhadap kehidupan rakyat dan ekonomi negara.

Muhyiddin berkata, pendirian Ahli Parlimen berkenaan membuktikan mereka menjunjung tinggi titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang mahukan ahli politik mengetepikan sementara politiking agar belanjawan diluluskan tanpa gangguan, lebih-lebih lagi dalam keadaan negara sedang bergelut dengan Covid-19.

Beliau juga mengucapkan tahniah kepada Tengku Zafrul dan Kementerian Kewangan yang bertungkus-lumus menyiapkan penggulungan Belanjawan 2021 dengan beberapa penambahbaikan demi kebajikan dan kesejahteraan rakyat.

“Penambahbaikan ini telah mengambil kira pandangan daripada pelbagai pihak termasuk Ahli-ahli Parlimen yang mengambil bahagian ketika perbahasan Rang Undang-Undang Perbekalan 2021 ini dijalankan,” katanya.

Tegasnya, kerajaan PN sentiasa bersikap terbuka dalam menerima sebarang pandangan, teguran dan kritikan.

Katanya, ini membuktikan kerajaan PN amat prihatin mendengar keluh-kesah rakyat dan responsif terhadap pandangan pelbagai pihak dalam membantu memulih serta menjana semula ekonomi negara yang terkesan teruk oleh pandemik Covid-19.

“Semoga Belanjawan 2021 ini akan menjadi pemangkin kepada usaha untuk mensejahterakan kehidupan rakyat dan negara,” kata perdana menteri. – Bernama

See author's posts


Lawas bakal jadi ‘Mutiara Teluk Brunei’

LAWAS: Pembinaan tiga projek mega di Utara Sarawak bakal menjadikan Lawas sebagai ‘mutiara baharu; di Teluk Brunei.

Projek terbabit ialah Pelabuhan Laut Dalam di Pulau Sari Lawas, lapangan terbang baharu dan sambungan rel keretapi dari Sabah ke Lawas.

Timbalan Menteri Pengangkutan, Dato Henry Sum Agong berkata beliau bersama pihak Kementerian Pengangkutan (MOT) sudah melakukan kajian awal pembinaan pelabuhan Sari dan perbincangan dengan kerajaan Sabah untuk perkhidmatan keretapi.

“Kita telah memulakan segala usaha untuk membina pelabuhan Sari di Lawas dan juga laluan rel keretapi dari Sabah ke Lawas.

“Ini bukan sesuatu yang mudah, tetapi usaha ini akan mengubah masa depan Lawas menjadi hab ekonomi di Teluk Brunei,” katanya pada perasmian Program Sarawakku Sayang oleh Premier Sarawak, Datuk Patinggi Tan Sri Abang Johari Tun Openg di Kampung Long Tuma Lawas hari ini.

Henry Sum yang juga calon Gabungan Parti Sarawak (GPS) untuk kerusi Parlimen Lawas menjelaskan bahawa keperluan pelabuhan ini sudah dikemukakan kepada pihak MOT bagi tujuan kajian dan berharap dapat dimasukkan dalam peruntukan separuh penggal perbelanjaan negara tahun depan.

Mengenai perkhidmatan keretapi, katanya, beliau sudah menerima permintaan dari kerajaan Sabah melalui MOT bagi meneruskan rel keretapi dari negeri itu terus ke Lawas.

“Masa depan kita nampak lebih cerah seperti Mutiara di Teluk Brunei kerana akan menjadi sebuah lokasi aktiviti ekonomi dengan jiran di Teluk Brunei itu sendiri dan juga negara jiran di Indonesia sebelah Kalimantan.

“Di Kalimantan juga sedang rancak berjalan pembinaan ibu negara baru di Pangkaraya dekat dengan Ba’ Kelalan di Lawas,” katanya.

Hadir sama Timbalan Premier Sarawak, Datuk Amar Awang Tengah Ali Hasan, Speaker DUN Sarawak Tan Sri Datuk Amar Haji Mohamad Asfia Awang Nassar, Timbalan Menteri di Jabatan Premier Sarawak (Pemantauan Buruh, Imigresen dan Projek) Datuk Gerawat Gala dan Timbalan Setiausaha Kerajaan Sarawak (Perancangan Ekonomi dan Pembangunan) Datu Dr. Muhammad Abdullah Zaidel.

Oleh ADENG EDRUS

See author's posts


8,868 remaja di Bahagian Miri telah divaksin

MIRI: Seramai 8,868 remaja berusia 16 hingga 17 tahun di Bahagian Miri telah menerima vaksin Covid-19.

Kesemua  remaja  terbabit adalah dari Daerah Miri, Daerah Subis, Daerah Marudi, Daerah Beluru dan Daerah Telang Usan.

Menteri Bertanggungjawab  bagi  Jawatankuasa  Pengurusan  Bencana Bahagian (JPBB) Miri, Datuk  Lee  Kim  Shin  berkata, berdasarkan data yang diperolehi daripada Pejabat Pendidikan Daerah Miri, Pejabat Pendidikan Daerah Subis dan Pejabat Pendidikan Daerah Baram (meliputi Daerah Marudi, Beluru dan Telang Usan), seramai 11,076 orang pelajar dijadualkan untuk menerima Dos 1 suntikan vaksin Covid-19 dan seramai 488 orang remaja berumur 16 hingga 17 tahun yang tidak bersekolah hadir secara “walk-in” yang diadakan serentak bermula 10 hingga 12 September 2021 di kesemua PPV yang telah ditetapkan di Bahagian Miri.

Katanya,  daripada jumlah tersebut, seramai 2,706 orang pelajar tidak divaksin dan antara faktor atau sebab pelajar tersebut belum divaksin adalah kerana mereka tidak hadir ke PPV, mempunyai kontraindikasi (tanda bahawa vaksin tidak boleh diberikan kerana kesan mudarat), enggan menerima vaksin serta mempunyai ko-morbid obesiti.

“Daripada lawatan saya ke pusat vaksin pada Jumaat lepas, saya telah mendapat maklum  balas daripada pengetua dan guru besar iaitu kira-kira 10% pelajar tidak dapat divaksin di PPV Awam kerana mempunyai komorbid obesiti.

“Kalau mengikut garis panduan vaksinasi remaja, mana-mana remaja yang mempunyai komorbid obesiti atau mana-mana komorbid yang disenaraikan hendaklah dilaksanakan suntikan vaksinasi di hospital.

“Seorang Pengetua dari Sekolah Menengah pula ada memaklumkan saya daripada 440 pelajar, 48 orang pelajar tidak dapat diberikan suntikan vaksin di PPV Awam, ini kerana mereka juga mempunyai komorbid obesiti dan akan dirujuk ke Hospital Miri bagi suntikan vaksinasi.

“Pihak PPD dan Sekolah telah memberikan senarai remaja dengan ko-morbid obesity ini untuk vaksinasi di Hospital Miri,” katanya.

Lee yang juga merupakan Menteri Pengangkutan  Sarawak  berkata  demikian dalam satu kenyataan di sini, semalam.

Terdahulu, sebanyak 30 sekolah menengah di Bahagian Miri terlibat dengan pemberian imunisasi Covid-19 remaja berumur 16 hingga 17 tahun selama tiga hari bermula 10 hingga 12 September 2021 iaitu masing-masing  19 buah sekolah menengah di Daerah Miri, lima di Daerah Subis dan selebihnya di kawasan Baram iaitu di Daerah Marudi, Daerah Beluru dan Daerah Telang Usan.

See author's posts


Ulang kaji pelajaran di ruai

NIAH: Cuti persekolahan yang dilanjutkan susulan pelanjutan
arahan Perintah Kawalan Pergerakan (PKP) sehingga 14 April depan satu tempoh
yang panjang.

Pelanjutan cuti sekolah itu penting dan tidak boleh dipandang ringan. Ini
satu usaha dalam menjaga keselamatan anak-anak di sekolah rendah daripada
terjangkit wabak Covid-19 yang bahaya.

Tuai Rumah
(TR) Ayai Sawing dari Zon Saeh ketika
dihubungi semalam berkata, anak-anak rumah panjang telah lama tidak ke sekolah
dan mendatangkan kebimbangan tentang pembelajaran mereka.

Katanya, oleh kerana pentingnya pembelajaran beliau menggalakkan mereka
(anak-anak) mengadakan ulang kaji di ‘ruai’ rumah panjang.

“Kemasukan semula ke sekolah masih belum pasti lagi ekoran arahan PKP
yang masih berterusan sehingga 14 April depan.

“Jika dilanjutkan PKP selepas 14 April nanti, maka semakin panjang
cuti persekolahan, sekali  gus
membimbangkan ibu bapa tentang pembelajaran anak mereka,” jelasnya.

Apa yang penting penduduk rumah panjang Zon Saeh harus bekerjasama mematuhi
arahan PKP dalam menghapuskan rangkaian wabak Covid-19, tambahnya.

Sehubungan itu, ulang kaji yang dibuat oleh anak-anak rumah panjang di sini
sentiasa dikawal oleh ibu bapa dan tenaga pengajar Sekolah Kebangsaan (SK)
Sungai Saeh, jelasnya.

See author's posts


Akses pasaran global melalui ICP,MRT Corp

KUALA LUMPUR: Syarikat-syarikat tempatan telah mendapat akses pasaran antarabangsa melalui Program Kolaborasi Industri (ICP) bagi projek Transit Aliran Massa (MRT) dengan nilai RM88.3 juta.

Ketua Pegawai Kewangan MRT Corp, Shahrul Fadli Omar berkata, program ICP bagi projek MRT juga membuka peluang pekerjaan kepada lebih 4,200 individu di samping memberikan manfaat kepada lebih 300 syarikat tempatan sehingga kini.

Beliau berkata, set tren ke-49, iaitu set tren elektrik terakhir bagi Laluan Sungai Buloh-Serdang-Putrajaya (SSP), juga mempunyai kandungan tempatan sebanyak 60 peratus berbanding dengan set tren yang sebelum ini termasuk bagi Laluan Sungai Buloh-Kajang (SBK).

“Melalui penghantaran set tren elektrik terakhir hari ini oleh syarikat SMH Rail Sdn Bhd ke MRT Depoh Serdang ini, kita menjangkakan Laluan SSP dapat beroperasi seperti yang dijadualkan pada Januari 2023,” katanya selepas majlis meraikan penyempurnaan inisiatif ICP: Pengilangan Tren Elektrik di bawah Projek MRT Laluan Putrajaya di Serdang, pada Sabtu.

Beliau berkata masih terdapat beberapa proses yang perlu dilakukan termasuk proses kejuruteraan dan sistem ujian sebelum tren itu dapat beroperasi.

Sementara itu,, Ketua Pegawai Eksekutif Agensi Depositori Teknologi (TDA) Dr Sharoul Jambari berkata, pelaksanaan ICP di bawah projek MRT Laluan SSP merupakan kesinambungan kepada inisiatif yang sama semasa projek MRT Laluan SBK.

Perlaksanaannya telah menyumbang dari segi ouput kepada ekonomi sebanyak RM2 bilion berbanding yang dilaburkan berjumlah RM1.06 bilion, katanya.

Pada majlis itu, kerjasama Inisiatif ICP: Pemindahan Teknologi dan Kepakaran bagi pengilangan tempatan komponen rel ‘Cab Mask’ dan ‘Coupler Hatch’ syarikat Hyundai-Rotem dan Nova FRP Sdn Bhd turut dimeterai.

MRT Corp menjelaskan kerjasama tersebut, yang dianggarkan mempunyai nilai impak sebanyak RM258 juta, akan membolehkan syarikat tempatan memiliki kepakaran dan keupayaan untuk memenuhi keperluan operasi dan penyelenggaraan pada masa hadapan selain terlibat dalam rantaian bekalan global.

– Bernama

See author's posts